1 Samuel 19 | Intanɛt So Bible| Wiase Foforɔ Nkyerɛaseɛ\nSamuel Nhoma a Edi Kan 19:1-24\nSaul kɔɔ so tan Dawid (1-13)\nDawid guan fii Saul anim (14-24)\n19 Akyiri yi, Saul ka kyerɛɛ ne ba Yonatan ne ne nkoa nyinaa sɛ ɔpɛ sɛ okum Dawid.+ 2 Ná Saul ba Yonatan pɛ Dawid asɛm paa,+ enti Yonatan ka kyerɛɛ Dawid sɛ: “Me papa Saul pɛ sɛ okum wo. Mesrɛ wo, ɔkyena anɔpa hwɛ wo ho yiye, na kɔpɛ baabi hintaw, na nyi wo ho adi. 3 Megyina me papa nkyɛn wɔ wuram baabi a woakohintaw no, na me ne me papa bɛkasa ama wo, na nea ebesi biara mɛma w’aso ate.”+ 4 Enti Yonatan kaa Dawid ho asɛmpa+ kyerɛɛ ne papa Saul sɛ: “Mma ɔhene nnyɛ n’akoa Dawid bɔne, efisɛ ɔnyɛɛ wo bɔne, na wayɛ nneɛma pa pii ama wo. 5 Ɔde ne nkwa too ne nsam* kokum Filistini no,+ na Yehowa nam so maa Israel nyinaa dii nkonim* kɛse. Wuhui, na wudii ahurusi. Enti adɛn na ɛsɛ sɛ woka mogya a edi bem gu de yɛ bɔne, na wukum Dawid kwa?”+ 6 Saul tiee Yonatan, na Saul kaa ntam sɛ: “Sɛ́ Yehowa te ase yi, merenkum no.” 7 Ɛno akyi no, Yonatan frɛɛ Dawid, na ɔkaa nsɛm yi nyinaa kyerɛɛ no. Afei Yonatan de Dawid brɛɛ Saul, na ɔbɛsom no sɛ kan no.+ 8 Akyiri yi, ɔko sii bio; Dawid ne Filistifo kɔkoe, na okunkum wɔn mu bebree, na wɔn a wɔkae no guan fii n’anim. 9 Bere a na Saul te ne fi no, Yehowa maa honhom bɔne baa no so.+ Ná Dawid de sanku rebɔ nnwom, ɛnna Saul kura peaw wɔ ne nsam.+ 10 Saul tow peaw no sɛ ɔde rewɔ Dawid afam ɔdan ho, nanso ɔtwee ne ho fii Saul anim maa peaw no kɔwɔɔ dan no ho. Ɛnna Dawid guan fii hɔ saa anadwo no. 11 Akyiri yi, Saul somaa abɔfo sɛ wɔnkɔwɛn Dawid fi na wonkum no anɔpa,+ nanso Dawid yere Mikal ka kyerɛɛ no sɛ: “Sɛ anadwo yi woanguan* a, ɔkyena wubewu.” 12 Ɛhɔ ara na Mikal maa Dawid faa mfɛnsere mu sii fam, na otuu mmirika guanee. 13 Mikal faa terafim honi* de too mpa no so, na ɔde ntama a wɔde apɔnkye nwi ayɛ guu baabi a ne kunu de ne ti to, na ɔde ntama kataa so. 14 Na Saul somaa abɔfo sɛ wɔnkɔfa Dawid mmra, nanso ne yere kae sɛ: “Ɔyare.” 15 Ɛnna Saul san somaa abɔfo no sɛ wɔnkɔ Dawid hɔ, na ɔkae sɛ: “Monkɔfa ɔne mpa no mmrɛ me, na minkum no.”+ 16 Abɔfo no kɔɔ hɔ no, wɔkɔtoo sɛ terafim honi* na ɛda mpa no so, na ntama a wɔde apɔnkye nwi ayɛ gu baabi a ne kunu de ne ti to no. 17 Ɛnna Saul bisaa Mikal sɛ: “Adɛn nti na woadaadaa me na woama me tamfo+ aguan kɔ?” Na Mikal buaa Saul sɛ: “Ɔka kyerɛɛ me sɛ, ‘Ma menkɔ, anyɛ saa a, mekum wo!’” 18 Dawid de, otuu mmirika guanee, na ɔkɔɔ Samuel nkyɛn wɔ Rama+ kɔkaa nea Saul de ayɛ no nyinaa kyerɛɛ no. Ɛnna ɔne Samuel fii hɔ kɔtenaa Naiot.+ 19 Akyiri yi, nkurɔfo kɔbɔɔ Saul amanneɛ sɛ: “Hwɛ! Dawid kɔ Naiot wɔ Rama.” 20 Ntɛm ara na Saul somaa abɔfo sɛ wɔnkɔkyere Dawid mmra. Bere a wohuu adiyifo mpanyimfo no sɛ wɔrehyɛ nkɔm na Samuel gyina hɔ rehwɛ wɔn so no, Onyankopɔn honhom baa Saul abɔfo no so, na wɔn nso yɛɛ wɔn ade te sɛ adiyifo. 21 Bere a wɔbɛka kyerɛɛ Saul no, ɛhɔ ara na ɔsomaa abɔfo foforo, na wɔn nso yɛɛ wɔn ade te sɛ adiyifo. Enti Saul somaa abɔfo, ne mprɛnsa so, na wɔn nso yɛɛ wɔn ade te sɛ adiyifo. 22 Afei ɔno ankasa kɔɔ Rama. Bere a okoduu abura kɛse a ɛwɔ Seku ho no, obisae sɛ: “Ɛhe na Samuel ne Dawid wɔ?” Ɛnna wɔkae sɛ: “Wɔwɔ Naiot+ wɔ Rama.” 23 Bere a Saul fi hɔ rekɔ Naiot wɔ Rama no, ɔno nso, Onyankopɔn honhom baa no so, na bere a ɔnam kwan so no, ɔyɛɛ n’ade te sɛ odiyifo kosii sɛ oduu Naiot wɔ Rama. 24 Ɔno nso yii ne ntaade, na ɔyɛɛ n’ade te sɛ odiyifo wɔ Samuel anim, na ɔdaa hɔ da mu no nyinaa ne anadwo mu no nyinaa a ɔnhyɛ ataade.* Ɛno nti na wɔka sɛ: “Saul nso ka adiyifo no ho anaa?”+\n^ Anaa “Ɔde ne kra too ne nsam.”\n^ Anaa “nyaa nkwagye.”\n^ Anaa “woamma wo kra anguan.”


“Momma mo nuadɔ nkɔ so”—Hebrifo 13:1 | Adesua\nMomma Yensi Yɛn Bo sɛ ‘Yɛbɛma Yɛn Nuadɔ Akɔ So’!\nMomma Onyankopɔn ‘Akyɛde a Enni Kabea’ no Nkanyan Yɛn\nHonhom no ne Yɛn Honhom Di Adanse\n“Yɛne Mo Bɛkɔ”\nYɛne Onyankopɔn Bom Yɛ Adwuma—Ade a Ɛma Yɛn Ani Gye\nƆwɛn-Aban—Nea Adesua Nsɛm Wom | January 2016\nKENKAN WƆ Afrikaans Aukan Baoule Bassa (Cameroon) Bislama Boulou Cakchiquel (Western) Cambodian Chitonga Chol Cibemba Cinyanja Dangme Drehu Efik English Ewe Fon French Ga Garifuna Greenlandic Hausa Hmong (White) Iban Igbo Isoko Italian Kabiye Karen (S'gaw) Kazakh Kikaonde Kikongo Kiluba Kimbundu Kisi Kisonge Kongo Krio Kwangali Kwanyama Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mende Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nyaneka Nzema Otetela Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Seychelles Creole Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Tswana Twi Umbundu Urhobo Uruund Venda Wallisian Wayuunaiki Welsh Xhosa Yoruba Zulu\n“Momma mo nuadɔ nkɔ so.”—HEBRIFO 13:1.\nNNWOM: 72, 119\nDɛn ne onuadɔ?\nAdɛn nti na ɛho hia paa sɛ yɛkɔ so da onuadɔ adi?\nDɛn na yebetumi ayɛ de ada onuadɔ adi?\n1, 2. Adɛn nti na Paulo kyerɛw krataa kɔmaa Hebrifo Kristofo no?\nAFE 61 mu no, na asafo ahorow a ɛwɔ Israel nyinaa wɔ asomdwoe kakra. Saa bere no, na ɔsomafo Paulo da afiase wɔ Roma, nanso na ɔhwɛ kwan sɛ ɛrenkyɛ wobeyi no. Na woyii Timoteo a na ɔne no tutu akwan no nso fii afiase nkyɛe, na na wɔn baanu nyinaa hwɛ kwan sɛ wɔbɛkɔ akɔsra anuanom a wɔwɔ Yudea. (Hebrifo 13:23) Ná ɛsɛ sɛ Kristofo a wɔwɔ Yudea, ne titiriw, wɔn a na wɔte Yerusalem no keka wɔn ho wɔ mfe anum a ɛda wɔn anim no mu. Dɛn ntia? Ná Yesu adi kan aka akyerɛ n’akyidifo sɛ, sɛ wohu sɛ asraafo atwa Yerusalem ho ahyia pɛ a, ɛsɛ sɛ woguan.—Luka 21:20-24.\n2 Yesu de saa kɔkɔbɔ no maa n’akyidifo no, na mfe 28 atwam. Saa bere no, na Kristofo a wɔwɔ Israel rehyia ɔtaa ne sɔhwɛ pii, nanso wɔkɔɔ so dii nokware. (Hebrifo 10:32-34) Ná Paulo pɛ sɛ osiesie wɔn ma nea ɛreba no. Efisɛ na wɔreba abehyia wɔn gyidi ho sɔhwɛ a emu yɛ den sen biara. (Mateo 24:20, 21; Hebrifo 12:4) Enti na ɛho behia sɛ wonya boasetɔ ne gyidi a emu yɛ den sen biara na ama wɔatumi adi asɛm a Yesu kae no so. Yesu kae sɛ wonguan, na wɔn nkwa gyina saa a wɔbɛyɛ no so. (Kenkan Hebrifo 10:36-39.) Enti Yehowa de honhom kaa Paulo ma ɔkyerɛw krataa kɔmaa saa anuanom no de hyɛɛ wɔn den wɔ nea na ɛreba no ho. Saa krataa no na seesei wɔfrɛ no Hebrifo nhoma no.\n3. Adɛn nti na ɛsɛ sɛ yɛma Hebrifo nhoma no ho hia yɛn?\n3 Ɛsɛ sɛ Onyankopɔn asomfo a yɛwɔ hɔ nnɛ no ma Hebrifo nhoma no ho hia yɛn. Dɛn ntia? Efisɛ asetena a yɛwɔ mu nnɛ no te sɛ Kristofo a na wɔwɔ Yudea de no pɛpɛɛpɛ. Yɛte “mmere a emu yɛ den” mu, na anuanom pii agyina sɔhwɛ anaa ɔtaa ahorow a emu yɛ den ano. (2 Timoteo 3:1, 12) Nanso yɛn mu dodow no ara wɔ asomdwoe, na ɔtaa mmaa yɛn so. Enti ɛsɛ sɛ yɛma yɛn ani da hɔ te sɛ Kristofo a na wɔwɔ Paulo bere so no. Dɛn ntia? Efisɛ yebehyia yɛn gyidi ho sɔhwɛ a emu yɛ den paa nnansa yi ara!—Kenkan Luka 21:34-36.\n4. Dɛn ne afe 2016 afe asɛm no, na adɛn nti na ɛfata?\n4 Dɛn na ɛbɛboa yɛn ma yɛasiesie yɛn ho ama nea ɛreba no? Paulo kaa nneɛma pii a ɛbɛboa yɛn ma yɛahyɛ yɛn gyidi den ho asɛm wɔ Hebrifo nhoma no mu. Yehu asɛm a ɛho hia paa bi wɔ Hebrifo 13:1. Ɛhyɛ yɛn nkuran sɛ: “Momma mo nuadɔ nkɔ so.” Saa kyerɛwsɛm yi na ɛyɛ afe 2016 afe asɛm.\nAfe 2016 afe asɛm: “Momma mo nuadɔ nkɔ so.”—Hebrifo 13:1\n5. Dɛn ne onuadɔ?\n5 Dɛn ne onuadɔ? Nea Hela asɛmfua a Paulo de dii dwuma no kyerɛ ankasa ne “ɔdɔ a obi nya ma ne nua.” Onuadɔ yɛ ɔdɔ a emu yɛ den paa. Ɛyɛ ɔdɔ a obi wɔ ma n’abusuafo anaa ne nnamfo a onni wɔn ho agoru. (Yohane 11:36) Yehowa Adansefo de, yɛnyɛ yɛn ho sɛ yɛyɛ anuanom kɛkɛ. Mmom, yɛyɛ anuanom ankasa. (Mateo 23:8) Paulo kae sɛ: “Momma mo yam nhyehye mo mma mo ho wɔ onuadɔ mu. Munni kan mfa nidi mma mo ho mo ho.” (Romafo 12:10) Saa asɛm yi ma yehu ɔdɔ a emu yɛ den a ɛsɛ sɛ yenya ma yɛn nuanom. Onuadɔ yi ne Kristofo dɔ boa Onyankopɔn nkurɔfo ma wɔyɛ nnamfo pa na wɔyɛ biako.\n6. Nokware Kristofo te onuadɔ ase dɛn?\n6 Yɛtaa hu asɛm “onuadɔ” wɔ Kristofo nhoma ahorow mu. Sɛ tete Yudafo no ka “onua” a, na ɛtaa kyerɛ obusuani, na ɛtɔ mmere bi a na wotumi frɛ Yudani biara nso onua. Nanso, obi a ɔnyɛ Yudani de, na wɔmfrɛ no onua. Nokware Kristofo de, nokware Kristoni biara yɛ yɛn “nua,” ɛmfa ho ɔman anaa baabi a ofi. (Romafo 10:12) Yehowa akyerɛkyerɛ yɛn sɛ yɛnnodɔ yɛn ho sɛ anuanom. (1 Tesalonikafo 4:9) Dɛn nti na ɛho hia sɛ yɛkɔ so da onuadɔ adi?\nDƐN NTI NA ƐHO HIA PAA SƐ YƐKƆ SO DA ONUADƆ ADI?\n7. (a) Ade a ɛho hia paa bɛn nti na ɛsɛ sɛ yɛda onuadɔ adi? (b) Kyerɛ ade foforo a enti ehia sɛ yɛhyɛ ɔdɔ a yɛwɔ ma yɛn ho yɛn ho no mu den.\n7 Nea enti a ɛho hia paa sɛ yɛda onuadɔ adi ne sɛ Yehowa na waka sɛ yɛnyɛ saa. Sɛ yɛannɔ yɛn nuanom a, yɛrentumi nka ankasa sɛ yɛdɔ Yehowa. (1 Yohane 4:7, 20, 21) Ade foforo a enti ɛsɛ sɛ yɛdɔ yɛn nuanom ne sɛ yehia yɛn nuanom mmoa, titiriw no, wɔ mmere a emu yɛ den mu. Bere a Paulo kyerɛw Hebrifo Kristofo no, na onim sɛ ɛrenkyɛ koraa na wɔn mu binom aguan agyaw wɔn afie ne wɔn nneɛma hɔ. Ná Yesu adi kan aka sɛnea saa mmere no mu bɛyɛ den ho asɛm. (Marko 13:14-18; Luka 21:21-23) Ná ɛsɛ sɛ saa Kristofo no hyɛ ɔdɔ a wɔwɔ ma wɔn ho wɔn ho no mu den ansa na saa bere no adu.—Romafo 12:9.\nƐsɛ sɛ yɛhyɛ onuadɔ a yɛwɔ no mu den seesei efisɛ ɛbɛboa yɛn ma yɛatumi agyina sɔhwɛ biara a yebehyia daakye no ano\n8. Dɛn na ɛsɛ sɛ yɛyɛ seesei ansa na ahohiahia kɛse no afi ase?\n8 Ahohiahia kɛse a ebi nsii da wɔ adesamma asetenam reba nnansa yi ara. (Marko 13:19; Adiyisɛm 7:1-3) Ɛho behia sɛ yetie afotu a edi so yi: “Me man, monkɔ mo mpia mu na monto mu. Momfa mo ho nsie kakra nkosi sɛ abufuhyew no betwam.” (Yesaia 26:20) Ebetumi aba sɛ saa “mpia” no gyina hɔ ma asafo ahorow a yɛwɔ mu no. Asafo no mu na yɛne yɛn nuanom mmarima ne mmea som Yehowa. Nanso, ɛsɛ sɛ yɛyɛ pii sen hyia a yehyiam ara kɛkɛ. Paulo ka kyerɛɛ Hebrifo Kristofo no sɛ wɔnhyehyɛ wɔn ho nkuran na wɔnnodɔ wɔn ho, na wɔnyɛ wɔn ho wɔn ho papa. (Hebrifo 10:24, 25) Ɛsɛ sɛ yɛhyɛ onuadɔ a yɛwɔ no mu den seesei efisɛ ɛbɛboa yɛn ma yɛatumi agyina sɔhwɛ biara a yebehyia daakye no ano.\n9. (a) Hokwan ahorow bɛn na yenya de da onuadɔ adi nnɛ? (b) Ma nhwɛso ahorow a ɛkyerɛ sɛnea Yehowa asomfo ada onuadɔ adi.\n9 Ɛnnɛ, nsɛm pii sisi a ebetumi ama yɛada onuadɔ adi ansa na ahohiahia kɛse no afi ase. Asasewosow, nsuyiri, mframa gyampanturudu, asasewosow a esi wɔ po mu ma nsu twiw fa asase so, ne atoyerɛnkyɛm afoforo ama yɛn nuanom rehu amane. Anuanom binom rehyia ɔtaa. (Mateo 24:6-9) Esiane sɛ yɛn nuanom te wiase a nyansakorɔn ahyɛ mu ma mu nti, wohyia sikasɛm mu ahokyere da biara da. (Adiyisɛm 6:5, 6) Nanso ɔhaw bebree a yɛn nuanom hyia no ma yenya hokwan pii a yɛde bɛda ɔdɔ adi akyerɛ wɔn. Ɛwom sɛ ɔdɔ nni saa wiase yi mu de, nanso yɛn de ɛsɛ sɛ yɛkɔ so da onuadɔ adi. (Mateo 24:12) —Hwɛ awiei asɛm no.\nYƐBƐYƐ DƐN AMA YƐN NUADƆ AKƆ SO?\n10. Dɛn na yɛrebesusuw ho?\n10 Ɔhaw ahorow a yehyia nyinaa akyi no, yɛbɛyɛ dɛn atumi akɔ so ada onuadɔ adi? Dɛn na yɛbɛyɛ de akyerɛ sɛ yɛdɔ yɛn nuanom? Bere a ɔsomafo Paulo kae sɛ, “momma mo nuadɔ nkɔ so” no, ɔkyerɛɛ akwan a Kristofo betumi afa so ayɛ saa. Afei momma yensusuw emu asia ho nhwɛ.\n11, 12. Dɛn na yebetumi ayɛ de ada ahɔhoyɛ adi? (Hwɛ mfonini a ɛwɔ adesua yi mfiase no.)\n11 “Mommma mo werɛ mmfi ahɔhoyɛ.” (Kenkan Hebrifo 13:2.) Asɛmfua “ahɔhoyɛ” kyerɛ dɛn? Nea asɛmfua a Paulo de yɛɛ adwuma no kyerɛ ankasa ne “ayamye a yeyi no adi kyerɛ ahɔho.” Saa asɛm yi ma yɛkae Abraham ne Lot. Mmarima baanu yi daa ayamye adi kyerɛɛ ahɔho bi a na wonnim wɔn. Awiei koraa no, Abraham ne Lot hui sɛ saa ahɔho no yɛ abɔfo ankasa. (Genesis 18:2-5; 19:1-3) Saa nhwɛso a Paulo de mae no hyɛɛ Hebrifo Kristofo no nkuran, na wɔnam ahɔhoyɛ so kyerɛe sɛ wɔdɔ wɔn nuanom.\n12 Yɛbɛyɛ dɛn ada ahɔhoyɛ adi akyerɛ afoforo? Yebetumi ato nsa afrɛ yɛn nuanom mmarima ne mmea aba yɛn fie abedidi anaasɛ yɛahyɛ wɔn nkuran. Ɛwom sɛ ebia yennim yɛn mansin sohwɛfo ne ne yere yiye de, nanso sɛ wɔbɛsra yɛn asafo no a, yebetumi ato nsa afrɛ wɔn. (3 Yohane 5-8) Enhia sɛ yɛtow pon kɛse anaasɛ yɛbɔ ka pii. Yɛn botae ne sɛ yɛbɛhyɛ yɛn nuanom nkuran, na ɛnyɛ sɛ yɛbɛma wɔahu sɛ yɛanya yɛn ho. Ɛnyɛ wɔn a wobetumi ayɛ bi atua yɛn ka nko ara na ɛsɛ sɛ yɛto nsa frɛ wɔn. (Luka 10:42; 14:12-14) Nea ɛho hia paa ne sɛ yɛremma nneɛma nnye yɛn bere araa ma yemmmu yɛn ani nngu ahɔhoyɛ so!\n13, 14. Yɛbɛyɛ dɛn ‘akae wɔn a wɔde wɔn agu afiase’ no?\n13 “Monkae wɔn a wɔagu wɔn mpokyerɛ wɔ afiase.” (Kenkan Hebrifo 13:3.) Bere a Paulo kyerɛw saa asɛm no, na ɔreka anuanom a wɔn gyidi nti wɔde wɔn agu afiase no ho asɛm. Paulo kamfoo asafo no, efisɛ wɔmaa ‘wɔn a na wɔda afiase no asɛm yɛɛ wɔn mmɔbɔ.’ (Hebrifo 10:34) Bere a wɔde Paulo too afiase mfe anan no, anuanom bi boaa no, nanso na ebinom te akyirikyiri. Ná wɔbɛyɛ dɛn aboa Paulo? Ná wobetumi akɔ so abɔ mpae denneennen ama no.—Filipifo 1:12-14; Hebrifo 13:18, 19.\nYebetumi abɔ mpae ama anuanom mmarima, mmea, ne mmofra a wogu afiase wɔ Eritrea no\n14 Ɛnnɛ, anuanom binom gyidi nti wɔde wɔn agu afiase. Anuanom a wɔte bɛn hɔ betumi de nneɛma a wohia akɔma wɔn. Nanso yɛn mu pii nte mmɛn wɔn a wɔde wɔn agu afiase no. Dɛn na yɛbɛyɛ de aboa wɔn na yɛn werɛ amfi wɔn? Esiane sɛ yɛdɔ wɔn nti, yɛbɛbɔ mpae denneennen ama wɔn. Yebetumi abɔ mpae ama anuanom mmarima, mmea, ne mmofra a wogu afiase wɔ Eritrea no. Wɔn mu bi ne Paulos Eyassu, Isaac Mogos, ne Negede Teklemariam. Mfe 20 ni a wɔde anuanom baasa yi guu afiase, na wɔda so ara da mu.\n15. Yɛbɛyɛ dɛn atumi adi yɛn aware ni?\n15 “Mo nyinaa, momma aware ho mmra nyam.” (Kenkan Hebrifo 13:4.) Yebetumi ama yɛn abrabɔ nso ho atew de ada onuadɔ adi. (1 Timoteo 5:1, 2) Sɛ yɛne onua anaa onuawa bi bɔ aguaman a, ɛde ɔhaw bɛba ɔne n’abusua so. Ɛremma anuanom nnya yɛn mu ahotoso. (1 Tesalonikafo 4:3-8) Afei nso, sɛ ɔbea bi hu sɛ ne kunu hwɛ ponografi anaa aguamansɛm a, hwɛ sɛnea ɛbɛhaw no afa. Wohwɛ a, ɔbɛte nka sɛ ne kunu dɔ no na odi wɔn aware no ni?—Mateo 5:28.\n16. Sɛ nea yɛwɔ dɔɔso ma yɛn a, ɔkwan bɛn so na ɛbɛboa yɛn ma yɛada onuadɔ adi?\n16 “Momma nea mowɔ no ara nnɔɔso mma mo.” (Kenkan Hebrifo 13:5.) Sɛ yɛwɔ Yehowa mu ahotoso a, ɛbɛboa yɛn ma nea yɛwɔ adɔɔso ama yɛn, kyerɛ sɛ, yɛbɛma yɛn ani asɔ nea yɛwɔ. Ɛbɛyɛ dɛn na eyi aboa yɛn ma yɛada onuadɔ adi? Sɛ yɛn ani sɔ nea yɛwɔ a, yɛbɛkae sɛ yɛn nuanom mmarima ne mmea ho hia koraa sen sika ne ahode. (1 Timoteo 6:6-8) Yɛrenkasa ntia yɛn nuanom anaa yɛremfa yɛn haw nguan afoforo ho. Saa ara nso na yɛn ani remmere afoforo, anaa yɛrenyɛ adifudepɛ. Mmom, sɛ nea yɛwɔ dɔɔso ma yɛn a, yebebue yɛn nsam ama afoforo anaa yɛbɛyɛ wɔn adɔe.—1 Timoteo 6:17-19.\n17. Sɛ ‘yenya akokoduru’ a, ɔkwan bɛn so na ɛbɛboa ma yɛada onuadɔ adi?\n17 ‘Munnya akokoduru.’ (Kenkan Hebrifo 13:6.) Sɛ yɛwɔ Yehowa mu ahotoso a, ɛboa ma yenya akokoduru de gyina sɔhwɛ ahorow a emu yɛ den ano. Akokoduru a ɛte saa ma yenya adwempa. Sɛ yɛwɔ adwempa a, yebetumi ahyɛ yɛn nuanom nkuran na yɛakyekye wɔn werɛ de ada onuadɔ adi. (1 Tesalonikafo 5:14, 15) Yebetumi ada akokoduru adi wɔ ahohiahia kɛse no mu mpo, efisɛ yenim sɛ yɛn gye abɛn.—Luka 21:25-28.\nYebetumi ada akokoduru adi, efisɛ yenim sɛ yɛn gye abɛn\n18. Yɛbɛyɛ dɛn ahyɛ onuadɔ a yɛwɔ ma asafo mu mpanyimfo no mu den?\n18 “Monkae wɔn a wodi mo anim” no. (Kenkan Hebrifo 13:7, 17.) Asafo mu mpanyimfo de wɔn bere yɛ adwumaden de boa yɛn. Sɛ yesusuw nea wɔyɛ ma yɛn no nyinaa ho a, yenya ɔdɔ ne anisɔ kɛse ma wɔn. Yɛmpɛ sɛ yɛyɛ biribiara de sɛe wɔn anigye anaa yɛma wɔn abam bu da. Mmom no, yɛpɛ sɛ yeyi yɛn yam tie wɔn. Sɛ yɛyɛ saa a, yɛde ‘nidi soronko ma wɔn ɔdɔ mu esiane adwuma a wɔreyɛ no nti.’—1 Tesalonikafo 5:13.\nW’ani sɔ adwuma a asafo mu mpanyimfo yɛ ma yɛn no? (Hwɛ nkyekyɛm 18)\nMONKƆ SO NYƐ MMORO SO\n19, 20. Yɛbɛyɛ dɛn atumi akɔ so ada onuadɔ adi kɛse?\n19 Wonim Yehowa asomfo sɛ wɔyɛ nnipa a wɔwɔ onuadɔ. Saa na na ɛte wɔ Paulo bere so. Nanso, Paulo hyɛɛ anuanom nkuran sɛ wɔnna ɔdɔ adi kɛse. Ɔkae sɛ: “Monkɔ so nyɛ mmoro so.” (1 Tesalonikafo 4:9, 10) Ɛda adi pefee sɛ, yebetumi akɔ so ayɛ saa bere nyinaa!\n20 Enti bere a yɛrehwɛ afe asɛm a ɛbɔ yɛn Ahenni Asa so afe yi no, momma yennwinnwen nsɛmmisa a edidi so yi ho: So metumi ada ahɔhoyɛ adi akyerɛ nnipa pii? Mɛyɛ dɛn atumi aboa yɛn nuanom a wɔda afiase no? Midi aware nhyehyɛe a Onyankopɔn ayɛ no ni? Dɛn na ɛbɛboa ma nea mewɔ adɔɔso ama me? Mɛyɛ dɛn atumi de me ho ato Yehowa so kɛse? Mɛyɛ dɛn ayi me yam atie wɔn a wodi asafo no anim no? Sɛ yɛyere yɛn ho nya nkɔso wɔ nneɛma asia yi mu a, afe asɛm no renyɛ biribi a wɔakyerɛw de abɔ dan ho kɛkɛ; ɛbɛkae yɛn ma yɛadi Paulo asɛm yi so: “Momma mo nuadɔ nkɔ so.”—Hebrifo 13:1.\n^  (nkyekyɛm 9) Sɛ wopɛ sɛ wuhu sɛnea Yehowa Adansefo ada onuadɔ adi wɔ atoyerɛnkyɛm bere mu a, hwɛ July 15, 2002, Ɔwɛn-Aban, kratafa 8-9, ne Onyankopɔn Ahenni Redi Tumi! nhoma no ti 20.\nOnuadɔ: Onuadɔ yɛ ɔdɔ a emu yɛ den a abusuafo anaa nnamfo nya ma wɔn ho wɔn ho. Yehowa Adansefo de, yɛnyɛ yɛn ho sɛ yɛyɛ anuanom kɛkɛ; yɛyɛ anuanom ankasa\nƆWƐN-ABAN—NEA ADESUA NSƐM WOM January 2016


Korintofo I 4 NA-TWI - Kristo asomafo - Ɛsɛ sɛ mubu yɛn - Bible Gateway\nKorintofo I 4\nKorintofo I 3Korintofo I 5\nKorintofo I 4 Nkwa Asem (NA-TWI)\n4 Ɛsɛ sɛ mubu yɛn sɛ Kristo asomfo a wɔde Onyankopɔn ahintasɛm a nokware wɔ mu no ahyɛ yɛn nsa. 2 Ade baako a wɔhwehwɛ afi onipa a wɔde ahintasɛm no ahyɛ ne nsa no ne sɛ, obedi ne wura no nokware. 3 Sɛ mo anaa onipa bi bu me atɛn mprempren a ɛmfa me ho. M’ankasa nso mimmu me ho atɛn. 4 M’adwene mu yɛ fann nanso ɛno nkyerɛ sɛ midi bem fitaa. Awurade nko ara na obu me atɛn.\n5 Enti ɛnsɛ sɛ mubu obiara atɛn kosi sɛ bere a ɛsɛ bɛba. Awurade ba mu no na wobebu atɛn a etwa to. Ɔbɛda nea ahintaw wɔ sum mu no adi na wada nea ahintaw wɔ nnipa koma mu no nso adi. Na nkamfo a ɛsɛ sɛ onipa biara nya fi Onyankopɔn hɔ no, wɔakamfo no.\n6 Anuanom, mo nti mede Apolo ne me ayɛ nhwɛso sɛnea ɛbɛma mo asua asɛm a ɛka se, “Di mmara pa so” no. Ɛnsɛ sɛ mo mu biara de onipa bi hoahoa ne ho na obu ɔfoforo nso onipa teta. 7 Hena na ɔka kyerɛɛ wo se wokorɔn sen afoforo? Ɛnyɛ Onyankopɔn na ɔde biribiara a wowɔ no maa wo? Na adɛn nti na wode hoahoa wo ho sɛnea ɛnyɛ akyɛde?\n8 Biribiara a mohwehwɛ no, mo nsa aka dedaw! Moyɛ adefo dedaw. Moayeyɛ ahemfo nanso yɛnyɛ bi! Nokwarem, anka mepɛ sɛ moyɛ ahemfo na anka yɛn nso yɛyɛ ahemfo bɛka mo ho. 9 Ɛyɛ me sɛ yɛn asomafo yi de, Onyankopɔn de yɛn atwa to sɛ nnipa bi a wɔabu wɔn kumfɔ wɔ bagua mu sɛ nnipa ne wiase abɔfo nyinaa nhwɛ.\n10 Kristo nti, yɛyɛ nkwaseafo, nanso moyɛ anyansafo wɔ Kristo mu. Yɛyɛ mmerɛw, nanso moyɛ den. Wommu yɛn nanso wobu mo. 11 Ebesi saa bere yi mu ɔkɔm ne sukɔm de yɛn. Yefura ntamagow; wɔhwe yɛn; yedi atutena; 12 yɛyɛ adwuma a ɛyɛ den de hwɛ yɛn ho. Wɔdome yɛn a, yehyira; wɔhwe yɛn a yegyina ano. 13 Wɔyaw yɛn a, yɛde kasa pa bua. Yɛte sɛ wiase yi mu wura bi a yɛnka hwee de besi nnɛ.\n14 Ɛnyɛ sɛ mepɛ sɛ migu mo anim ase nti na mekyerɛw saa nhoma yi brɛɛ mo. Na mmom mepɛ sɛ mekyerɛ mo kwan sɛ me ara me mma a medɔ wɔn. 15 Na sɛ mowɔ ahwɛfo ɔpedu mpo wɔ mo asetena mu wɔ Kristo mu a, mowɔ agya baako pɛ. Na mo nkwa a ɛwɔ Kristo Yesu mu no nti, menam Asɛmpa a meka kyerɛɛ mo no so abɛyɛ mo agya. 16 Mesrɛ mo sɛ munsuasua me.\n17 Ɛnam eyi so nti, meresoma Timoteo na waba mo nkyɛn. Ɔyɛ m’ankasa me dɔ ba a odi me nokware wɔ Awurade mu. Ɔbɛkaekae mo m’akwan foforo a menam so di Kristo Yesu akyi ne nkyerɛkyerɛ a mekyerɛkyerɛ wɔ asafo biara a mekɔ mu no.\n18 Mo mu bi ayɛ ahantan, susuw sɛ meremmɛsra mo. 19 Sɛ Awurade pɛ a, ɛrenkyɛ biara mɛba mo nkyɛn na m’ankasa mabɛhwɛ dwuma a saa ahantanfo yi betumi adi na ɛnyɛ asɛm a wɔbɛka no. 20 Onyankopɔn ahenni no nyɛ nsɛm na ɛyɛ tumi. 21 Emu nea ɛwɔ he na mopɛ? Memmɛbɔ mo mmaa anaa koma a ɔdɔ wɔ mu na ebu ade na memfa mmra mo nkyɛn?


Hwɛ Yiye na Woamfa Gyidihunu Ammata Bible Ho | Adesua\nƆwɛn-Aban—Nea Adesua Nsɛm Wom | December 2012\nKENKAN WƆ Afrikaans Albanian Amharic Arabic Armenian Bicol Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Greek Haitian Creole Hiligaynon Hungarian Igbo Iloko Indonesian Italian Japanese Kikongo Kinyarwanda Kirghiz Korean Kwanyama Latvian Lingala Lithuanian Luo Malagasy Malay Maya Myanmar Ndebele Ndonga Norwegian Ossetian Pangasinan Persian Polish Portuguese Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sepedi Serbian Sesotho (Lesotho) Shona Silozi Sinhala Slovak Slovenian Spanish Sranantongo Swahili Swati Swedish Tagalog Tatar Tetun Dili Thai Tshiluba Tsonga Tswana Turkish Twi Tzotzil Ukrainian Venda Vietnamese Zulu\nHwɛ Yiye na Woamfa Gyidihunu Ammata Bible Ho\n“ONYANKOPƆN asɛm wɔ nkwa, na tumi wɔ mu.” (Heb. 4:12) Asɛm a ɔsomafo Paulo kae yi si so dua sɛ Onyankopɔn asɛm wɔ tumi a ɛka nnipa koma na ɛsesa wɔn abrabɔ.\nAsomafo no wu akyi no, ɔwae a wɔhyɛɛ ho nkɔm no bae, na nkurɔfo kyerɛkyerɛe sɛ tumi a ɛwɔ Bible mu no kyerɛ biribi foforo. (2 Pet. 2:1-3) Eduu bere bi no, asɔre mpanyimfo kyerɛe sɛ Bible tumi yi nkonyaa. Ɔbenfo bi a wɔfrɛ no Harry Y. Gamble kyerɛwee sɛ nkurɔfo bu “Bible mu nsɛm sɛ eyi nkonyaa.” Ɔkae sɛ bɛyɛ mfe 200 wɔ Kristo awo akyi no, “Asɔre Agya” Origen kyerɛe sɛ, sɛ obi “te Bible mu nsɛm kɛkɛ wɔ n’asom mpo a ɛboa no ɔkwan bi so; sɛ abosonsomfo mpo nsɛm wɔ tumi a eyi nkonyaa a, ɛnde Onyankopɔn nsɛm a ɛwɔ kyerɛwnsɛm mu bɛyɛ nea ɛsen saa koraa.” Bɛyɛ mfe 400 wɔ Kristo awo akyi no, owura bi a wɔfrɛ no John Chrysostom kyerɛwee sɛ, “Ɔbonsam remmɔ ne ho mmusu sɛ ɔbɛbɛn ofie a Asɛmpa bi [anaa Bible] wom.” Ɔkae nso sɛ nkurɔfo kyerɛkyerɛw Nsɛmpa no mu nsɛm bi sensɛn wɔn kɔn mu a wɔn adwene ne sɛ ɛbɛbɔ wɔn ho ban sɛ bansere bi. Ɔbenfo Gamble san kae sɛ na Katolekni nyamekyerɛfo Augustine “susuw sɛ sɛ obi ti pae no a, eye sɛ ɔde Yohane Asɛmpa no hyɛ ne sumii ase na ɔda so”! Enti na nkurɔfo bu Bible sɛ nhoma a etumi yi nkonyaa. Wubu Bible sɛ ɛyɛ sɛbɛ anaa bansere bi a ɛbɔ wo ho ban fi mmusu ho anaa?\nAde foforo nso wɔ hɔ a nkurɔfo taa de Bible yɛ a ɛmfata. Nea wɔyɛ ne sɛ wɔkata wɔn ani bue Bible mu, na nkyekyɛm biara a wɔn ani bedi kan abɔ so no na wɔakenkan. Wogye di sɛ saa kyerɛwsɛm no bɛboa wɔn. Nhwɛso bi ni: Ɔbenfo Gamble kae sɛ da bi Augustine tee abofra bi nne wɔ ofie bi mu sɛ: “Fa na kenkan, fa na kenkan.” Augustine faa no sɛ Onyankopɔn na ɔreka kyerɛ no sɛ ommue Bible na ɔnkenkan kyerɛwsɛm a n’ani bedi kan abɔ so.\nEbia woate sɛ nkurɔfo reka sɛ, sɛ asɛm bi haw wɔn a, wɔbɔ Onyankopɔn mpae. Afei wobue Bible kɔ baabiara a wɔpɛ. Wogye di sɛ kyerɛwsɛm a wɔn ani bedi kan abɔ so biara bɛma wɔanya wɔn haw no ano aduru. Adwene a ɛwɔ akyi nyɛ bɔne de, nanso ɛnyɛ ɛno ne ɔkwan a ɛsɛ sɛ Kristofo fa so hwehwɛ akwankyerɛ fi Kyerɛwnsɛm no mu.\nYesu ka kyerɛɛ n’asuafo sɛ ɔbɛsoma “ɔboafo no, honhom kronkron no,” aba wɔn nkyɛn. Ɔtoaa so sɛ: “Ɔno na ɔbɛkyerɛ mo biribiara akaakae mo nea maka akyerɛ mo nyinaa.” (Yoh. 14:26) Nanso sɛ obi gye di sɛ obetumi abue Bible mu baabiara kɛkɛ ma aboa no a, ɛnde nea ɔrepɛ akyerɛ ne sɛ ɛho nhia sɛ ɔhyɛ da sua Kyerɛwnsɛm no. Eyi kyerɛ sɛ biribiara nni ne tirim na honhom kronkron no akaakae no.\nGyidihunu ma nnipa pii te nka sɛ tumi bi wɔ Bible mu a etumi boa wɔn wɔ ɔkwan bi so. Nanso Onyankopɔn Asɛm kasa tia asumansɛm. (Lev. 19:26; Deut. 18:9-12; Aso. 19:19) Ɛwom, “Onyankopɔn asɛm wɔ nkwa, na tumi wɔ mu” nanso ɛsɛ sɛ yesua na yɛatumi de adi dwuma yiye. Enti nkurɔfo sua Bible te ase yiye a, ɛno na ɛma wɔn abrabɔ yɛ papa, na mmom ɛnyɛ sɛ ɛyɛ nhoma bi a eyi nkonyaa. Nimdeɛ a ɛte saa aboa nnipa pii ma wɔbɔ bra pa, wɔagyae ahohwibra, wɔn mmusua ayɛ kama, na wɔne onii a ɔma wɔkyerɛw Bible no ntam ayɛ papa.\nShare Share Hwɛ Yiye na Woamfa Gyidihunu Ammata Bible Ho\nMa Ensi Wo Yiye\nWoyɛ Ofiehwɛfo a Wo Wura Gye Wo Di!\nMomma Yɛnkɔ So Nyɛ Yɛn Ho “Ahɔho ne Amamfrafo”\n“Ahɔho” a Wɔde Biakoyɛ Resom\nƆwɛn-Aban a Emu Nyɛ Den—Dɛn Nti na Wɔyɛe?\nNsɛm a Wɔahyehyɛ Afe 2012 Ɔwɛn-Aban\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM December 2012\nShare Share ƆWƐN-ABAN—NEA ADESUA NSƐM WOM December 2012\nƆWƐN-ABAN—NEA ADESUA NSƐM WOM December 2012


1, 2. (a) Ɔkwan bɛn so na Mediani Dario hyehyɛɛ n’ahemman a na emu atrɛw no? (b) Ka amantam ahene nnwuma ne wɔn tumi ho asɛm.\nBABILON ahwe ase! Wɔama anuonyam a ɔde mfe ɔha anya sɛ wiase tumi no aba awiei wɔ nnɔnhwerew kakraa bi mu. Afei bere foforo refi ase—Mediafo ne Persiafo bere. Sɛ nea obedii Belsasar ade no, afei de na ɛsɛ sɛ Mediani Dario yɛ adwumaden de hyehyɛ n’ahemman a emu atrɛw no.\n2 Nnwuma a edi kan a Dario yɛe no mu biako ne sɛ ɔpaw amantam ahene 120. Wogye di sɛ ɛtɔ mmere bi a, na wɔpaw wɔn a wokura dibea yi fi ɔhene no abusuafo mu. Sɛnea ɛte biara no, na ɔmantam hene biara di ɔmantam kɛse bi anaa ahemman no fã bi a esua so. (Daniel 6:1) Na nnwuma a ɔyɛ no bi ne sɛ ogyigye tow de kɔ ahemfie. Ɛwom sɛ na ɔhene no nanmusifo bi kɔhwehwɛ ɔmantam hene no nneɛma mu wɔ bere ne bere mu de, nanso na ɔwɔ tumi kɛse. N’abodin no kyerɛ sɛ “Ahenni no bammɔfo.” Na wobu ɔmantam hene sɛ ɔhene kumaa wɔ ne mantam mu a ɔhempɔn no nkutoo na ɔwɔ tumi sen no.\n3, 4. Dɛn nti na na Dario pɛ Daniel asɛm, na ɔhene no maa no dibea bɛn?\n3 Dɛn na Daniel bɛyɛ wɔ nhyehyɛe foforo yi mu? So Mediani Dario bɛma Yudani diyifo akwakoraa a wadi mfe aduakron ne akyi yi agyae n’adwuma a ɔyɛ no? Dabida! Akyinnye biara nni ho sɛ Dario hui sɛ Daniel hyɛɛ Babilon asehwe ho nkɔm pɛpɛɛpɛ, na na nkɔmhyɛ a ɛte saa no gye nhumu a ɛkyɛn onipa de. Afei nso, na Daniel de mfe pii anya osuahu wɔ di a ɔne nnommum a wofi aman ahorow mu a wɔwɔ Babilon di no mu. Na Dario pɛ sɛ ɔma asomdwoe tra ɔne ne manfo a odii wɔn so nkonim nkyɛe no ntam. Enti, na ɛda adi sɛ ɔbɛpɛ sɛ onya obi a ɔwɔ nyansa ne osuahu te sɛ Daniel wɔ ahengua no ho. Na ama wayɛ dɛn?\n4 Sɛ Dario paw Yudani dommum Daniel sɛ ɔmantam hene mpo a, anka ɛbɛyɛ nwonwa. Enti hwɛ gyegyeegye a ɛkɔɔ so bere a Dario de ne gyinaesi too gua sɛ ɔbɛyɛ Daniel abirɛmpɔn baasa a wɔbɛhwɛ amantam ahene no so mu biako no! Ɛnyɛ ɛno nko, na Daniel “reda no adi bere nyinaa sɛ ɔda nsow,” ɔkyerɛe sɛ ɔkorɔn kyɛn ne mfɛfo abirɛmpɔn no. Nokwarem no, wohuu “honhom a ɛkyɛn so” wɔ ne mu. Na Dario pɛ sɛ ɔyɛ no ɔmampanyin mpo.—Daniel 6:2, 3, NW.\n5. Dɛn na ɛbɛyɛ sɛ abirɛmpɔn ne amantam ahene afoforo no yɛe wɔ dibea a wɔde maa Daniel no ho, na dɛn ntia?\n5 Ɛbɛyɛ sɛ na abirɛmpɔn ne amantam ahene a aka no bo afuw. Na adwene a ɛne sɛ wɔbɛma Daniel—a ɔnyɛ Mediani anaa Persiani anaa ɔhene no busuani—adi wɔn so tumi no haw wɔn! Ɔkwan bɛn so na Dario betumi atwa ne manfo, n’abusua mpo ho ama ɔhɔho dibea kɛse saa? Na ɛte sɛ nea adeyɛ a ɛte saa mfata. Afei nso, ɛda adi sɛ amantam ahene no buu Daniel nokwaredi no sɛ ade a esiw wɔn dwowtwa ne ɔporow no ho kwan. Nanso, abirɛmpɔn ne amantam ahene no annya akokoduru ankohu Dario wɔ asɛm no ho. Asɛm no ne sɛ na Dario bu Daniel kɛse.\n6. Ɔkwan bɛn so na abirɛmpɔn ne amantam ahene no bɔɔ mmɔden sɛ wɔbɛsɛe Daniel din, na dɛn nti na mmɔdenbɔ yi ankosi hwee?\n6 Enti amammuifo ahoɔyawfo yi bɔɔ pɔ bɔne bi. Wɔbɔɔ mmɔden sɛ “wobehu Daniel ho asɛm bi, ahenni no fam.” So ebetumi aba sɛ ɔkwan a ɔfa so di n’asɛyɛde ahorow ho dwuma ho wɔ asɛm? Onni nokware? Na abirɛmpɔn ne amantam ahene no ntumi nhu anibiannaso anaa ɔporɔw biara wɔ ɔkwan a na Daniel fa so yɛ ne nnwuma ho. Wɔkae sɛ: “Yɛrennya Daniel yi ho asɛm biara, gye sɛ yehu bi ne Nyankopɔn mmara ho.” Enti nnipa bɔne yi bɔɔ pɔw bi wɔ eyi ho. Na wosusuw sɛ ɛbɛma wɔayi Daniel afi hɔ koraa.—Daniel 6:4, 5.\nWƆBƆ AWUDI HO PƆW\n7. Asɛm bɛn na abirɛmpɔn ne amantam ahene no de kɔtoo ɔhene no anim, na wɔyɛɛ saa wɔ ɔkwan bɛn so?\n7 Abirɛmpɔn ne amantam ahene ‘tuu bum kɔtoaa’ Dario. Aram asɛm a wɔde dii dwuma wɔ ha no kyerɛ sɛ wɔde gyegyeegye kɛse na ɛkɔe. Ɛda adi sɛ nnipa yi ma ɛbɛyɛɛ sɛ wɔwɔ asɛnhia a egye ntɛmpɛ bi a wɔbɛka akyerɛ Dario. Ebia wonyaa adwene sɛ sɛ wɔde ahotoso da wɔn asɛm no adi sɛ nea ehia sɛ wodi ho dwuma ntɛm a, ɛremma n’adwene mu nyɛ no nãã pii. Enti, wɔkaa asɛm no tẽẽ sɛ: “Ahemman yi abirɛmpɔn, mmakoma, amantam ahene, agyinafo ne amradofo nyinaa atu agyina sɛ wɔde ɔhene mmara bɛbara na wɔahyɛ ɛmom [mmara, NW] sɛ: Obiara a obebisa onyame bi anaa onipa bi hɔ ade biara adaduasa yi, gye wo, ɔhene, hɔ no, wɔde no bɛto agyata amoa mu.” *—Daniel 6:6, 7.\n8. (a) Dɛn nti na na Dario ani begye mmara a wɔkae sɛ ɔnhyɛ no ho? (b) Na atirimpɔw ankasa bɛn na abirɛmpɔn no kura?\n8 Abakɔsɛm kyerɛwtohɔ ahorow si so dua sɛ na wɔtaa bu Mesopotamia ahene sɛ anyame na wɔsom wɔn. Enti akyinnye biara nni ho sɛ asɛm yi maa Dario tirim yɛɛ no dɛ. Ɛbɛyɛ sɛ ohui nso sɛ mfaso wɔ so. Kae sɛ na wɔn a wɔte Babilon no bu Dario sɛ ɔhɔho ne obi a waba hɔ foforo. Na mmara foforo yi bɛma wɔagye no atom sɛ ɔhene, na na ɛbɛhyɛ nnipa bebree a wɔte Babilon no nkuran ma wɔadi nokware ama nniso foforo no na wɔagyina akyi. Nanso, bere a amantam ahene no kae sɛ wɔnhyɛ mmara no, na ɛnyɛ ɔhene no yiyedi ho koraa na wodwen. Na wɔn botae ankasa ne sɛ wobesum Daniel afiri, efisɛ na wonim sɛ ɛyɛ ne su sɛ ɔbɔ Onyankopɔn mpae mprɛnsa da biara wɔ n’abansoro dan mfɛnsere a wabue no ano.\n9. Dɛn nti na na mmara foforo no renhaw nnipa a wɔnyɛ Yudafo no dodow no ara no?\n9 So mpaebɔ ho anohyeto yi bɛyɛ ɔhaw ama Babilon nyamesomfo nyinaa? Ɛnte saa ankasa, efisɛ ne titiriw no, na mmara no bedi ɔsram biako pɛ. Afei nso, na nnipa a wɔnyɛ Yudafo kakraa bi na wobebu onipa a wɔsom no sɛ adeyɛ a ebu mmara so. Bible ho nimdefo bi ka sɛ: “Na ahene a wɔbɛsom wɔn sɛ anyame no nyɛ ahyɛde foforo mma aman a abosonsom adi wɔn ti yiye no; ma enti bere a wɔka kyerɛɛ Babilonfo no sɛ wɔmfa ɔsom a wɔde ma anyame mma nkonimdifo—Mediani Dario—no, wɔyɛɛ saa ntɛm ara. Yudani no nkutoo na wampene ahyɛde a ɛte saa so.”\n10. Mediafo ne Persiafo buu mmara a wɔn hene no hyɛe no dɛn?\n10 Sɛnea ɛte biara no, wɔn a wɔkɔɔ Dario nkyɛn no hyɛɛ no nkuran sɛ ‘ɔmma wonkurukyerɛw kyerɛw a wɔrensakra, sɛ Media ne Persia mmara a wɔnnan ani no te no.’ (Daniel 6:8) Wɔ tete Apuei fam no, na wɔtaa bu ɔhene ahyɛde sɛ ɛnsɛ sɛ wɔsakra no. Eyi ma wonyaa adwene sɛ ɔnyɛ bɔne. Na ɛnsɛ sɛ wɔsakra mmara a ebetumi ama wɔakum nnipa a wɔn ho nni asɛm no mpo!\n11. Na Dario mmara no bɛka Daniel dɛn?\n11 Dario de ne nsa hyɛɛ mmara no ase a wannwen Daniel ho. (Daniel 6:9) Bere a ɔyɛɛ saa no, na onnim sɛ ɔrehyɛ mmara a ebetumi ama wɔakum ne bapɔmma a ɔsom bo paa ma no no. Yiw, akyinnye biara nni ho sɛ na mmara no bɛkyekyere Daniel.\nWƆHYƐƐ DARIO MA OBUU NO FƆ\n12. (a) Bere a Daniel tee mmara foforo no ho asɛm ara pɛ no, dɛn na ɔyɛe? (b) Na henanom na wɔrehwɛ Daniel, na dɛn ntia?\n12 Ankyɛ na Daniel huu mmara a ɛbara mpaebɔ no. Ɔkɔɔ ne fie ntɛm ara kɔhyɛn n’abansoro dan a wabue ne mfɛnsere ano kyerɛ Yerusalem no mu. * Ɛhɔ na Daniel fii ase bɔɔ Onyankopɔn mpae “sɛ ɔyɛ kan no ara.” Ebia Daniel susuwii sɛ ne nkutoo na ɔwɔ hɔ, nanso na atirisopamfo no rehwɛ no. ‘Wɔbɛtoaa no’ mpofirim, a ɛda adi sɛ wɔyɛɛ gyegyeegye te sɛ nea wɔyɛe bere a wɔkɔɔ Dario nkyɛn no. Afei wɔde wɔn aniwa ankasa rehu—Daniel ‘rebisa Onyankopɔn hɔ ade.’ (Daniel 6:10, 11) Na abirɛmpɔn no ne amantam ahene no anya adanse a wohia na wɔde abɔ Daniel sobo wɔ ɔhene no anim no nyinaa.\n13. Asɛm bɛn na Daniel atamfo kɔka kyerɛɛ ɔhene no?\n13 Daniel atamfo no de anitew bisaa Dario sɛ: “So woanhyɛ ɛmom sɛ onipa biara a obebisa onyame anaa onipa biara hɔ ade adaduasa yi, gye wo, ɔhene, hɔ no, wɔde no bɛto agyata amoa mu?” Dario buae sɛ: “Asɛm no atim sɛ Media ne Persia mmara a wɔnnan ani no te.” Afei atirisopamfo no kaa nea asi no ankasa ntɛm ara. “Daniel a ofi Yuda atukɔfo mu no mmu wo, ɔhene, ne ɛmom a woahyɛ no, na ɔsrɛ n’adesrɛ da koro mprɛnsa.”—Daniel 6:12, 13.\n14. Ɛda adi sɛ dɛn nti na abirɛmpɔn ne amantam ahene no kae sɛ Daniel ‘fi Yuda atukɔfo mu’?\n14 Abirɛmpɔn ne amantam ahene no anka sɛ Daniel ‘fi Yuda atukɔfo no mu’ kwa. Ɛda adi sɛ na wɔpɛ sɛ wosi so dua sɛ Daniel yi a Dario ama no dibea kɛse saa no yɛ Yudani akoa kɛkɛ. Na wogye di sɛ ɛno nti, na ɔhyɛ mmara no ase ɔkwan biara so—ɛmfa ho sɛnea ɔhene no te nka wɔ ne ho!\n15. (a) Dɛn na Dario yɛe wɔ asɛm a abirɛmpɔn ne amantam ahene no bɛka kyerɛɛ no no ho? (b) Ɔkwan bɛn so na abirɛmpɔn ne amantam ahene no san buu Daniel animtiaa?\n15 Ebia abirɛmpɔn ne amantam ahene no hwɛɛ kwan sɛ ɔhene no bɛbɔ wɔn aba so sɛ wɔnam anifere so atumi akyere obi. Sɛ saa a, ɛnde na wɔn ho bedwiriw wɔn. Asɛm a wɔbɛka kyerɛɛ Dario no haw no yiye. Sɛ anka Dario bo befuw Daniel anaasɛ ɔbɛma wɔde no akɔto agyata amoa mu ntɛm ara no, ɔbɔɔ mmɔden da mũ nyinaa sɛ obegye no. Nanso ne mmɔdenbɔ no ankosi hwee. Ankyɛ na atirisopamfo no san bae bɛkae sɛ wonkum Daniel a anyɛ wɔn aniwu.—Daniel 6:14, 15.\n16. (a) Dɛn nti na na Dario bu Daniel Nyankopɔn no? (b) Anidaso bɛn na na Dario wɔ ma Daniel?\n16 Dario tee nka sɛ ontumi nyɛ asɛm no ho hwee. Ontumi nnan mmara no ani, na ontumi mfa Daniel ‘mmarato’ mfiri no nso. Nea Dario tumi ka kyerɛɛ Daniel nyinaa ne sɛ “wo Nyankopɔn a wosom no daa yi no, ɔno na onnye wo.” Na ɛte sɛ nea Dario bu Daniel Nyankopɔn no. Ɛyɛ Yehowa na ɔmaa Daniel tumi ma ɔhyɛɛ Babilon asehwe ho nkɔm. Na Onyankopɔn ama Daniel “honhom a ɛkyɛn so” a ɛma ɔda nsow wɔ abirɛmpɔn afoforo no ho. Ebia na Dario nim sɛ Onyankopɔn koro yi ara gyee Hebrifo mmerante baasa fii ogya a ɛrefram fononoo mu wɔ mfe pii a atwam no mu. Ebetumi aba sɛ na ɔhene Dario wɔ anidaso sɛ Yehowa begye Daniel saa bere no, efisɛ na ontumi nnan mmara a ɔde ne nsa ahyɛ ase no ani. Enti, wɔtow Daniel kyenee agyata amoa mu. * Afei, “wɔde ɔbo bi bae bɛtoo amoa no ano, na ɔhene de ne pɛtea, ne n’abirɛmpɔn mpɛtea sɔɔ ano, na wɔansakra Daniel ho ade biara.”—Daniel 6:16, 17.\nASƐM NO DAN WƆ ANWONWAKWAN SO\n17, 18. (a) Dɛn na ɛkyerɛ sɛ na Dario ahaw wɔ Daniel tebea no ho? (b) Dɛn na esii bere a ɔhene no san kɔɔ agyata no amoa ano anɔpa no?\n17 Dario a na wabotow no san kɔɔ n’ahemfie. Wamma wɔamfa nnwontofo biara amma n’anim, efisɛ na ɔmpɛ koraa sɛ obegye n’ani. Mmom no, Dario sii pɛ anadwo mũ nyinaa, dii abuada. “N’ani saree dwe.” Dario yɛɛ ntɛm kɔɔ agyata amoa no ano ahemadakye. Ɔde awerɛhow nne teɛɛm sɛ: “Daniel, Onyankopɔn teasefo no akoa, wo Nyankopɔn a wosom no daa yi atumi agye wo afi agyata no anom anaa?” (Daniel 6:18-20) Nea ɛyɛɛ no nwonwa—na ne ho tɔɔ no koraa—no, ɔtee mmuae bi!\n18 “Ɔhene nnya nkwa daa!” Daniel nam obu a ɔde kyiaa ɔhene no so kyerɛe sɛ na onni ne ho menasepɔw biara. Ohui sɛ ɛnyɛ Dario ankasa na ɔma ohyiaa ɔtaa no na mmom abirɛmpɔn ne amantam ahene ahoɔyawfo no. (Fa toto Mateo 5:44; Asomafo no Nnwuma 7:60 ho.) Daniel toaa so sɛ: “Me Nyankopɔn asoma ne bɔfo ma wɔabemuamua agyata no ano, na wɔanyɛ me hwee, efisɛ wahu me sɛ midi bem n’anim, na wo, ɔhene, anim nso menyɛɛ bɔne bi ɛ.”—Daniel 6:21, 22.\n19. Ɔkwan bɛn so na na Dario abirɛmpɔn ne amantam ahene no adaadaa no?\n19 Hwɛ sɛnea ɛbɛyɛ sɛ saa nsɛm no haw Dario ahonim! Na onim pefee sɛ Daniel nyɛɛ hwee a ɛsɛ sɛ wɔtow no kyene agyata amoa mu. Na Dario nim yiye sɛ abirɛmpɔn ne amantam ahene no abɔ pɔw sɛ wɔbɛma wɔakum Daniel na na wɔadaadaa ɔhene no na wɔanya nea wɔhwehwɛ no. Esiane sɛ wɔka sii so dua sɛ ‘ahenni no mu abirɛmpɔn nyinaa’ akamfo akyerɛ sɛ wɔnhyɛ mmara no nti, na wɔkyerɛ sɛ wokohuu Daniel nso wɔ asɛm no ho. Na Dario ne nnipa bɔne yi bedi akyiri yi. Nanso, nea edi kan no, ɔhyɛe sɛ wonyi Daniel mfi agyata amoa no mu. Nea na ɛyɛ nwonwa ne sɛ wɔanhu sɛ biribi ketewaa bi mpo ati Daniel ho!—Daniel 6:23.\n20. Dɛn na ɛtoo Daniel atamfo a na wɔwɔ ne ho adwemmɔne no?\n20 Afei a Daniel anya ne ti adidi mu yi, na Dario wɔ nnwuma foforo a ɛsɛ sɛ ɔyɛ. “Na ɔhene kae ma wɔde mmarima a wɔtotoo Daniel ano no bae de wɔn beguu agyata amoa no mu, wɔn ne wɔn mma ne wɔn yerenom; na wonnya nnuu amoa no ase no, agyata no faa wɔn so, na wɔbobɔɔ wɔn nnompe nyinaa mu.” *—Daniel 6:24.\n21. Na nsonsonoe bɛn na ɛwɔ Mose Mmara ne tete aman bi mmara mu wɔ sɛnea wɔne nnebɔneyɛfo mmusua dii no ho?\n21 Ebia ɛte sɛ nea atirisopamfo no yerenom ne wɔn mma a wokunkum wɔn kaa wɔn ho no yɛ atirimɔdenne kɛse. Nea ɛne eyi bɔ abira no, Mmara a Onyankopɔn nam Mose so de mae no kae sɛ: “Wonnkum agyanom mmpae mma so, na wonnkum mma mmpae agyanom so; onipa ankasa bɔne nti na wonkum no.” (Deuteronomium 24:16) Nanso, wɔ tete aman bi mu no, na wɔtaa kum ɔdebɔneyɛfo no abusuafo ka ne ho, bere a ne bɔne no yɛ nea anibere wom no. Ebia wɔyɛɛ eyi na amma n’abusuafo no antumi antɔ were akyiri yi. Nanso, ɛnyɛ Daniel na ɔma wɔyɛɛ abirɛmpɔn no ne amantam ahene no abusuafo no saa. Ebetumi aba sɛ amanehunu a nnipa abɔnefo yi de baa wɔn mmusua so no haw no.\n22. Mpaemuka foforo bɛn na Dario yɛe?\n22 Na abirɛmpɔn ne amantam ahene atirisopamfo no awuwu. Dario hyɛɛ mmara sɛ: “Mehyɛ mmara sɛ m’ahemman a midi so tumi nyinaa mu, wɔmfɛre na wonsuro Daniel Nyankopɔn, na ɔno ne Onyankopɔn a ɔte ase na ogyina hɔ daa, na n’ahenni yɛ nea ɛnsɛe da, na ne tumi bɛtra hɔ akosi ase. Ɔne nea oyi na ogye, na ɔyɛ nsɛnkyerɛnne ne anwonwade ɔsoro ne asase so, ɔno na oyii Daniel agyata nsam.”—Daniel 6:25-27.\nSOM ONYANKOPƆN DAA\n23. Nhwɛso bɛn na Daniel yɛe wɔ n’adwuma ho, na yɛbɛyɛ dɛn atumi ayɛ te sɛ ɔno?\n23 Daniel yɛɛ nhwɛso pa maa Onyankopɔn nnɛyi asomfo nyinaa. Bere nyinaa na asɛm biara nni ne ho. Wɔ Daniel honam fam adwuma mu no, “wɔannya asɛm anaa bɔne biara.” (Daniel 6:4) Saa ara nso na ɛsɛ sɛ Kristoni yɛ nsi wɔ n’adwuma mu. Eyi nkyerɛ sɛ ɔbɛyɛ adwumawura otirimɔdenfo a odi ahonyade akyi denneennen anaa obu n’ani gu afoforo so na ama wanya dibea. (1 Timoteo 6:10) Kyerɛwnsɛm no hwehwɛ sɛ Kristoni fi ne kra nyinaa mu de nokwaredi di ne honam fam asɛde ho dwuma, te ‘sɛ nea ɔyɛ ma Yehowa.’—Kolosefo 3:22, 23; Tito 2:7, 8; Hebrifo 13:18.\n24. Ɔkwan bɛn so na Daniel daa no adi sɛ ogyina pintinn wɔ ne som mu?\n24 Daniel gyinaa pintinn wɔ ne som mu. Na ɔmanfo nim sɛ ɔbɔ mpae daa. Afei nso, na abirɛmpɔn ne amantam ahene no nim yiye sɛ Daniel ntoto ne som ase. Nokwarem no, na wogye di sɛ sɛ mmara bi bara adeyɛ yi mpo a, ɔbɛkɔ so ayɛ. Nhwɛso pa ma nnɛyi Kristofo bɛn ara ni! Wɔn nso wɔagye din sɛ wɔde Onyankopɔn som di kan. (Mateo 6:33) Ɛsɛ sɛ afoforo hu eyi ntɛm ara efisɛ Yesu hyɛɛ n’asuafo sɛ: “Momma mo kanea nhyerɛn nnipa anim, na wɔahu mo nneyɛe pa, na wɔahyɛ mo agya a ɔwɔ soro no anuonyam.”—Mateo 5:16.\n25, 26. (a) Dɛn na ebinom betumi aka wɔ nea Daniel yɛe no ho? (b) Dɛn nti na Daniel buu nsakrae a na ɔbɛyɛ wɔ nea na ɔyɛ no mu sɛ ɛkyerɛ sɛ wannyina pintinn?\n25 Ebia ebinom bɛka sɛ anka Daniel betumi akwati ɔtaa denam Yehowa a ɔbɛbɔ no mpae wɔ kokoam wɔ nnafua 30 no mu no so. Mpaebɔ de, enhia gyinabea pɔtee bi na Onyankopɔn atie. Obetumi ahu obi komam nsusuwii mpo. (Dwom 19:14) Nanso, Daniel buu adeyɛ yi a ɔbɛsakra no no sɛ ɛkyerɛ sɛ wannyina pintinn. Dɛn ntia?\n26 Esiane sɛ na nkurɔfo nim yiye sɛ Daniel bɔ mpae daa nti, adwene bɛn na anka wobenya bere a wagyae bɔ mpofirim no? Anka wɔn a wɔhwɛ no no betumi aka sɛ Daniel suro onipa na ɔhene no mmara korɔn sen Yehowa mmara. (Dwom 118:6) Nanso Daniel de ne nneyɛe kyerɛe sɛ ɔsom Yehowa nkutoo. (Deuteronomium 6:14, 15; Yesaia 42:8) Nokwarem no, bere a na Daniel reyɛ eyi no, wamfa animtiaabu ammu ɔhene no mmara no so. Nanso, ogyinaa pintinn de kyerɛe nso sɛ na onsuro. Daniel kɔɔ so bɔɔ mpae wɔ n’abansoro dan mu ‘sɛnea ɔyɛ kan no ara’ ansa na ɔhene no rehyɛ mmara no.\n27. Ɔkwan bɛn so na Onyankopɔn asomfo a wɔwɔ hɔ nnɛ no betumi ayɛ wɔn ade sɛ Daniel wɔ (a) brɛ a wɔbrɛ wɔn ho ase ma atumfoɔ a wɔkorɔn no mu? (b) Onyankopɔn a wobetie no sɛ sodifo asen nnipa mu? (d) mmɔden a wɔbɔ sɛ wɔne nnipa nyinaa bɛtra asomdwoe mu no mu?\n27 Onyankopɔn asomfo a wɔwɔ hɔ nnɛ betumi asua biribi afi Daniel nhwɛso no mu. ‘Wɔbrɛ wɔn ho ase hyɛ atumfoɔ a wɔkorɔn no ase,’ na wodi ɔman a wɔte mu no mmara ahorow so. (Romafo 13:1) Nanso, sɛ onipa mmara ne Onyankopɔn de bɔ abira a, Yehowa nkurɔfo si gyinae a Yesu asomafo a wɔde akokoduru kaa nea edi so yi sii no: “Ɛsɛ sɛ yetie Onyankopɔn mmom sen nnipa.” (Asomafo no Nnwuma 5:29) Sɛ Kristofo reyɛ saa a, wɔnhyɛ atuatew ho nkuran. Mmom no, wɔn botae ara ne sɛ wɔne nnipa nyinaa bɛtra asomdwoe mu na ama ‘wɔatra ase komm, na wɔn ho adwo wɔn, onyamesom pa mu.’—1 Timoteo 2:1, 2; Romafo 12:18.\n28. Ɔkwan bɛn so na na Daniel som Yehowa “daa”?\n28 Dario kaa mprenu sɛ Daniel resom Onyankopɔn “daa.” (Daniel 6:16, 20) Aram asɛmfua a wɔkyerɛɛ ase “daa” no kyerɛ sɛ “wubetwa wo ho frɛdɛfrɛdɛ.” Ekura adwene a ɛne sɛ biribi di kyinhyia bere nyinaa anaa ɛkɔ so daa. Na Daniel nokwaredi te saa. Na ɔbɛyɛ saa daa wɔ ɔkwan biara so. Sɛ Daniel hyia sɔhwɛ kɛse anaa ketewa a, na onim nea ɔbɛyɛ pefee. Na ɔbɛkɔ so ayɛ ade a ɔyɛ mfe pii no—obedi nokware ama Yehowa.\n29. Ɔkwan bɛn so na Yehowa asomfo a wɔwɔ hɔ nnɛ betumi anya Daniel nokwaredi no so mfaso?\n29 Onyankopɔn nnɛyi asomfo pɛ sɛ wosuasua Daniel. Nokwarem no, ɔsomafo Paulo tuu Kristofo nyinaa fo sɛ wonsusuw tetefo a na wosuro Onyankopɔn no nhwɛso ho. Wɔnam gyidi so “dii asɛntrenee, nyinyaa bɔhyɛ”—ɔretwe adwene asi Daniel so—na ‘wosiw agyata ano.’ Sɛ Yehowa asomfo a wɔwɔ hɔ nnɛ no, momma yɛnna gyidi adi te sɛ Daniel na yɛnyɛ nea ɔyɛe no bi daa, na ‘yɛmfa boasetɔ ntu mmirika a ɛda yɛn anim no.’—Hebrifo 11:32, 33; 12:1.\n^ nky. 7 Tete nkyerɛwee mu adanse a ɛkyerɛ sɛ na Apuei fam ahene taa yɛn nkekaboa wɔ mmoa yɛmmea no si so dua sɛ na “agyata amoa” wɔ Babilon.\n^ nky. 12 Na abansoro dan no yɛ dan a obi tumi kɔhome wom bere a ɔmpɛ sɛ afoforo haw no no.\n^ nky. 16 Ɛbɛyɛ sɛ na agyata amoa no wɔ asase mu a ano hwɛ soro. Ebetumi aba sɛ na apon anaa nkataso a wotumi ma so ma mmoa no hyɛn mu nso da ano.\n^ nky. 20 Asɛmfua ‘anototo’ no fi Aram kasa a wobetumi akyerɛ ase nso sɛ “watwiriw no mu.” Eyi si adwemmɔne a na Daniel atamfo no wɔ so dua.\n• Dɛn nti na Mediani Dario sii gyinae sɛ ɔbɛma Daniel dibea a ɛkorɔn?\n• Pɔw bɔne bɛn na abirɛmpɔn ne amantam ahene no bɔe? Ɔkwan bɛn so na Yehowa gyee Daniel?\n• Dɛn na wusua fii Daniel nokwaredi ho asɛm a wutiee no mu?\n[Mfonini nkutoo na ɛwɔ kratafa 114]\nDaniel som Yehowa “daa.” So woyɛ saa?\nShare Share Wogyee No Fii Gyata Anom!\ndp ti 8 kr. 114-127


KENKAN WƆ Abbey Afrikaans American Sign Language Amharic Arabic Argentinean Sign Language Armenian Attié Bambara Baoule Bulgarian Bété Cambodian Cebuano Chichewa Chin (Hakha) Chitonga Chitonga (Malawi) Chitumbuka Chopi Chuabo Chuukese Cibemba Costa Rican Sign Language Croatian Czech Drehu Dutch Ecuadorian Sign Language Efik English Estonian Fijian Finnish French Ga Garifuna German Gitonga Greek Greenlandic Guatemalan Sign Language Guna Hiligaynon Hiri Motu Hmong (White) Hungarian Icelandic Iloko Indonesian Isoko Italian Japanese Japanese Sign Language Kabuverdianu Kachin Kalanga (Botswana) Kikamba Kikaonde Kiluba Kinyakyusa Kinyarwanda Korean Kurdish Kurmanji (Caucasus) Kwangali Kwanyama Laotian Latvian Lhukonzo Lingala Luganda Lunda Luo Luvale Macedonian Macua Mahorian (Roman) Malagasy Malay Maori Mapudungun Maya Mexican Sign Language Miskito Moore Myanmar Nahuatl (Northern Puebla) Navajo Ndebele (Zimbabwe) Niuean Norwegian Nzema Oromo Panamanian Sign Language Papiamento (Curaçao) Persian Peruvian Sign Language Polish Portuguese Portuguese (Portugal) Quechua (Bolivia) Quichua (Imbabura) Rarotongan Romanian Russian Russian Sign Language Samoan Sango Saramaccan Senoufo (Cebaara) Serbian Serbian (Roman) Shona Sidama Slovak Spanish Spanish Sign Language Swahili Swedish Tagalog Tahitian Tajiki Tatar Tetun Dili Thai Tigrinya Tiv Tongan Tshiluba Tsonga Tswana Turkish Turkmen Tuvaluan Twi Ukrainian Urhobo Uruund Uzbek Valencian Venda Vietnamese Wayuunaiki Wolaita Xhosa Yacouba Yoruba Zulu\nAmanne ahorow bi gyina atosɛm a ɛne sɛ awufo tumi hu yɛn no so\nNanso dɛn nti na Satan ne n’adaemone no yere wɔn ho denneennen sɛ wɔbɛdaadaa nnipa? Efisɛ wɔpɛ sɛ yɛbɛka wɔn ho wɔ wɔn atuatew no mu. Wɔpɛ sɛ yɛsom wɔn. Wɔpɛ sɛ yegye wɔn atosɛm no di na yɛyɛ nneɛma a Yehowa mpɛ. Nneyɛe yi mu pii yɛ awufo ho amanne.\nƆdɔfo bi wu yɛ ade a ɛyɛ yaw, na ɛyɛ ade a ɛda hɔ na ɛfata sɛ yedi ho awerɛhow. Yesu adamfo Lasaro wui no, Yesu “sui.”—Yohane 11:35.\nOwu ho amanne pii wɔ hɔ, na egu ahorow yiye wɔ wiase nyinaa. Pii ne Bible nnyinasosɛm ahorow mmɔ abira. Nanso, nneyɛe bi gyina adwene a ɛne sɛ awufo te ase, na wotumi hu ateasefo no so. Pɛsi, awerɛhodi ntraso, ne ayiyɛ akɛse nyinaa gyina awufo ahonhom a wosuro sɛ wɔbɛfom wɔn no so. Nanso esiane sɛ awufo ‘nnim biribiara’ nti, wɔn a wɔyɛ saa nneɛma no rema Satan atorodi anya nkɔso.—Ɔsɛnkafo 9:5.\nAmanne afoforo gyina atosɛm a ɛne sɛ awufo hia yɛn mmoa no so\nAmanne anaasɛ guasodeyɛ afoforo fi gyidi a ɛne sɛ awufo hia ateasefo mmoa, na sɛ wɔampata wɔn a, wobepira ateasefo no. Nsase bi so no, wɔtow pon anaa wɔbɔ afɔre wɔ obi wu akyi nnafua 40 anaasɛ afe. Wɔkyerɛ sɛ eyi bɛboa owufo no ma ‘watwa mu akɔ’ ahonhom atrae. Ade foforo a wɔtaa yɛ ne sɛ wɔma owufo no aduan ne anonne.\nEyinom nteɛ efisɛ ɛma Satan atosɛm a ɛfa awufo ho no nya nkɔso. So Yehowa bɛpene yɛn ho a yɛde bɛhyɛ amanne ahorow a egyina adaemone nkyerɛkyerɛ so mu no so? Dabida!—2 Korintofo 6:14-18.\nNokware Nyankopɔn nokware nkoa mfa wɔn ho nhyɛ nneyɛe a ɛboa Satan atorodi no mu. Mmom no, wofi ɔdɔ mu bɔ mmɔden sɛ wɔbɛboa ateasefo na wɔakyekye wɔn werɛ. Wonim sɛ sɛ obi wu pɛ a, Yehowa nkutoo na obetumi aboa saa onii no.—Hiob 14:14, 15.\nOnyankopɔn Kasa Tia Ahonhonsɛmdi\nNnipa binom ne adaemone di nkitaho tẽẽ anaa denam osumanni so. Wɔfrɛ eyi sɛ ahonhonsɛmdi. Asumansɛm, abayisɛm, nkonyaayi, abosonkɔm, ne afunubisa nyinaa yɛ ahonhonsɛmdi ahorow.\nOnyankopɔn kyi nneɛma bɔne yi. Ɔhwehwɛ sɛ wɔde ahofama a edi mu ma no.—Exodus 20:5\nBible no kasa tia saa nneɛma yi na ese: “Ɛnsɛ sɛ obi a ɔyɛ abusude yi bi tena mo mu. . . nea ɔhyɛ abosonkɔm anaa oyi nkonyaa, nea ɔhwehwɛ hyɛbea ho sɛnkyerɛnne anaa odi asumansɛm, nea ɔkyekyere afoforo anaa ɔkɔ abisa, ɔkɔmfo anaa samanfrɛfo. Yehowa kyi obi a ɔyɛ eyinom.”—Deuteronomium 18:10-12.\nDɛn nti na Yehowa bɔ yɛn kɔkɔ denneennen wɔ nneyɛe yi ho?\nYɛn yiyedi nti, Yehowa bɔ yɛn kɔkɔ wɔ ahonhonsɛmdi ahorow nyinaa ho. Ɔdɔ nnipa na odwen wɔn ho, na onim sɛ wɔn a wɔne adaemone bɔ no behu amane.\nOnipa biako a eyi too no ne Nilda a na ɔyɛ osumanni wɔ Brazil no. Ahonhommɔne no maa n’asetra yɛɛ mmɔbɔ. Ose: “Ahonhom no . . . baa me so, na wɔma mikyinkyinii. Ɛyɛ a ade tɔ me so na m’ani so atetew me, na wogyee me too ayaresabea sɛ obi a n’adwenem reka no. Adaemone no haw me araa ma ɛkaa m’apɔwmuden. Mefaa nnuru a edwudwo ɛyaw ano, na mifii ase nom nsa ne sigaret bere nyinaa. Eyi kɔɔ so mfe pii.”\nEnsi wɔn a wɔde wɔn ho hyɛ ahonhonsɛmdi mu no yiye. Wɔn afie, wɔn ahofadi, ne wɔn nkwa mpo betumi afi wɔn nsa\nBere bi akyi no, Nilda nam Yehowa ne n’Adansefo a wɔwɔ asase so no mmoa so dee ne ho fii adaemone nkɛntɛnso ase, na mprempren obu ɔbra pa a akomatɔyam wom. Ose: “Mehyɛ obiara nkuran sɛ ɛnsɛ sɛ ɔne ahonhom [bɔne] bɔ pɛnkoro mpo da.”\nShare Share Adaemone Hyɛ Atua a Wɔtew Tia Onyankopɔn Ho Nkuran\nNea Bible Ka Wɔ Asumansɛm Ho


Yesu Kyerɛkyerɛɛ Nikodemo Sɛnea ‘Wɔsan Wo Obi Bio’ | Yesu Asetena\nYESU NE NIKODEMO BƆƆ NKƆMMƆ\nYƐKA SƐ ‘WƆAWO OBI BIO’ A NEA ƐKYERƐ\nBere a Yesu kɔɔ Yerusalem sɛ ɔrekɔdi afe 30 Twam afahyɛ no, ɔyɛɛ sɛnkyerɛnne ne anwonwade pii. Wei maa nnipa bebree nyaa ne mu gyidi. Onipa baako a ɔno nso ani bɛgyee Yesu ho ne Nikodemo. Ná Nikodemo yɛ Farisini, na na ɔka Yudafo Sanhedrin no ho. Ná ɔpɛ sɛ ɔsua nneɛma pii fi Yesu hɔ, enti ɔkɔɔ ne nkyɛn anadwo. Sɛ Yudafo mpanimfoɔ no hu sɛ wagye Yesu adi a, anhwɛ a n’anuonyam bɛbɔ no. Ɛbɛyɛ sɛ ɛno nti na ɔkɔɔ Yesu hɔ anadwo no.\nNikodemo bisaa Yesu sɛ: “Rabi, yɛnim sɛ wofiri Onyankopɔn nkyɛn na aba sɛ ɔkyerɛkyerɛfoɔ, ɛfiri sɛ obiara ntumi nyɛ nsɛnkyerɛnne a woyɛ yi gye sɛ Onyankopɔn ka ne ho.” Yesu yii Nikodemo ano sɛ “wɔansan anwo obi bio” a, ɔntumi nkɔ Onyankopɔn Ahenni mu.—Yohane 3:2, 3.\nƐbɛyɛ dɛn na wɔasan awo obi bio? Nikodemo ante saa asɛm no ase, enti ɔbisaa sɛ, obi bɛtumi “asan akɔ ne maame yafunu mu bio ama no awo no anaa?”—Yohane 3:4.\nDabi, sɛ yɛka sɛ wɔasan awo obi bio a, ɛnkyerɛ sɛ ɔsan kɔhyɛ ne maame yam ma ɔwo no bio. Yesu kyerɛɛ mu sɛ: “Nokorɛ, nokorɛ, mese wo sɛ, sɛ wɔamfa nsuo ne honhom anwo obi a, ɔrentumi nkɔ Onyankopɔn ahennie mu.” (Yohane 3:5) Wɔbɔɔ Yesu asu no, honhom siane baa ne so. Saa bere no na wɔde “nsuo ne honhom” woo no. Afei ɛnne bi fi soro kaa sɛ: “Oyi ne me Ba, deɛ medɔ no na magye no atom.” (Mateo 3:16, 17) Enti Onyankopɔn nam saa kwan no so de too dwa sɛ Yesu yɛ ne ba a ɔde honhom awo no. Afei, na Yesu anya hokwan sɛ ɔbɛkɔ ɔsoro Ahenni no mu. Akyiri yi, wɔhwiee honhom kronkron guu Yesu asuafo a na wɔabɔ asu no so maa wɔn nso bɛyɛɛ Onyankopɔn mma a ɔde honhom awo wɔn; ɛno sii Pentekoste afe 33.—Asomafoɔ Nnwuma 2:1-4.\nAhenni no ho nkyerɛkyerɛmu a Yesu de maa Nikodemo no, wante ase. Enti dwuma titiriw a na Onyankopɔn asoma Yesu aba asase so sɛ ɔmmɛdi no, Yesu kyerɛkyerɛɛ ne mu kɔɔ akyiri. Yesu kaa sɛ: “Sɛdeɛ Mose maa ɔwɔ no so wɔ serɛ no soɔ no, saa ara na ɛtwa sɛ wɔma onipa Ba no soɔ na obiara a ɔgye no die no anya daa nkwa.”—Yohane 3:14, 15.\nNea ɛte ne sɛ, mfe pii ansa na Yesu reba no, awɔ bi a wɔn ho yɛ hu kekaa Israelfo, na saa bere no sɛ Israelni bi bɛnya ne ti adidi mu a, na ɛsɛ sɛ ɔhwɛ ɔwɔ bi a wɔde kɔbere ayɛ na wanya nkwa. (Numeri 21:9) Ɛnnɛ nso, owuo sɛn amansan kɔn mu, enti ɛsɛ sɛ yɛn nyinaa nya Onyankopɔn Ba no mu gyidi na ama yɛatumi anya daa nkwa. Saa nhyehyɛe yi kyerɛ Onyankopɔn dɔ, na Yesu sii so dua kyerɛɛ Nikodemo sɛ: “Onyankopɔn dɔ wiase paa ma enti ɔde ne Ba a ɔwoo no korɔ no mae, na obiara a ɔkyerɛ ne mu gyidi no ansɛe na mmom wanya daa nkwa.” ( Yohane 3:16) Enti bere a Yesu fii ne som adwuma ase no, abosome nsia akyi na ɔkaa wɔ Yerusalem sɛ, ɔno na adasamma nam ne so bɛnya nkwa.\nYesu ka kyerɛɛ Nikodemo sɛ: “Onyankopɔn ansoma ne Ba no amma wiase sɛ ɔmmɛbu wiase atɛn, na mmom sɛ wɔmfa ne so nnye wiase nkwa.” Wei kyerɛ sɛ wɔansoma Yesu sɛ ɔmmɛbu nnipa nyinaa kumfɔ. Mmom no, ɔkaa sɛ wɔsomaa no baa sɛ ‘wɔmfa ne so nnye wiase nkwa.’—Yohane 3:17.\nEhu nti na Nikodemo kɔɔ Yesu nkyɛn anadwo. Enti yɛhwɛ asɛm a ɛtwa to a Yesu ka kyerɛɛ Nikodemo no a, yɛhu sɛ na ɔreka asi asɛm so. Yesu kaa sɛ: “Deɛ enti a wɔbu atɛn ne sɛ hann [Yesu de ne nkyerɛkyerɛ ne ne suban kyerɛɛ sɛ ɔno ne hann no.] no aba wiase, nanso nnipa dɔ sum sene hann, * ɛfiri sɛ wɔn nnwuma yɛ bɔne. Na obiara a ɔyɛ akyiwadeɛ no tan hann, na ɔmma hann ho na wɔanyi ne nnwuma ho ntɛn. Na deɛ ɔdi nokorɛ no ba hann ho na ama ne nnwuma ada adi sɛ ɛsɔ Onyankopɔn ani.”—Yohane 3:19-21.\nYɛnim sɛ na Nikodemo yɛ Farisini ne ɔkyerɛkyerɛfo wɔ Israel. Enti afei a Yesu akyerɛkyerɛ no dwuma a ɔdi wɔ Onyankopɔn atirimpɔ mu no, na aka sɛ Nikodemo bɛdwene ho ahu nea ɔbɛyɛ.\n^ nky. 8 Yesu de ne nkyerɛkyerɛ ne ne suban kyerɛɛ sɛ ɔno ne hann no.\nDɛn na ɛkaa Nikodemo ma ɔkɔɔ Yesu nkyɛn? Adɛn nti na ɔkɔɔ anadwo?\nSɛ Yesu ka sɛ wamma sɛ ‘ɔrebɛbu wiase atɛn’ a, ɛkyerɛ sɛn?


Nneɛma a Wubetumi Ayɛ Abɔ Wo Ho Ban Afi Yare Ho\nASƐM A ƐDA SO | BƆ WO HO BAN NA WOANYAREYARE\nTETE no, nkurow pii wɔ hɔ a na wɔto afasu bɔ wɔn ho ban. Nanso sɛ ɔtamfo bi dwiriw ɔfasu no ho kakraa bi mpo a, na etumi de asɛm brɛ ɔman mũ no nyinaa. Saa ara na wo nipadua nso te. Sɛ wubenya ahoɔden o, wunnya ahoɔden o, ne nyinaa gyina wo so. Ma yɛnhwɛ nneɛma nnum bi a ebetumi ama woayare, ne nea wubetumi ayɛ abɔ wo ho ban.\nƆHAW NO: Sɛ wonom nsu a yare mmoawa wom a, wubetumi ayare.\nSƐNEA WOBƐBƆ WO HO BAN: Sɛ wubetumi abɔ wo ho ban afi yare ho a, ade a ehia kɛse paa ne sɛ wobɛhwɛ nsu a wonom yiye. Wuhu sɛ baabi a wunya nsu no nyɛ anaa ɛyɛ wo sɛ biribi asɛe nsu no a, biribi wɔ hɔ a wubetumi ayɛ wɔ fie ama nsu no mu atew kama. * Hwɛ sɛ nsu a wobɛnom no wɔ ade a wubetumi akata so mu. Woresa nso a, mmfa wo nsa nto mu. Wubetumi ayɛ pipe ahyɛ ade a egu mu no ase. Wopɛ nso a pɛ kwantere na ɛyɛ a wode asa. Sɛ worekɔtena baabi a, ɛbɛyɛ yiye a pɛ baabi a ɛhɔ agyananbea no nsɛe nsu a monom.\nƆHAW NO: Sɛ wudi aduan a yare mmoawa wom a, wubetumi ayare.\nSƐNEA WOBƐBƆ WO HO BAN: Aduan bi wɔ hɔ a, wuhu a wobɛka sɛ asɛm biara nni ho, nanso wudi a wobɛyare. Enti wokɔtɔ nnuaba anaa atosode a, hwɛ sɛ wobɛhohoro ho yiye. Sɛ worebɛyɛ aduan a, di kan hohoro wo nsa yiye. Nneɛma a wobɛnoa mu nso, ma emu ne ɛho nyinaa ntew. Afei baabi a wobɛyɛ aduan no, ma ɛhɔ ntew kama. Worebɛkyɛ aduan a, hohoro wo nsa kama. Nnuan bi wɔ hɔ a, worenoa a nya abotare ma no mmen yiye, na atumi akum yare mmoawa biara. Sɛ aduan nyinya anaa ani sesa a, nea ɛkyerɛ ara ne sɛ yare mmoawa wom, enti hwɛ no yiye. Sɛ wonoa aduan na ebi ka a, ntɛm ara fa hyɛ frigye mu. Woyare a, ɛnsɛ sɛ wonnoa aduan ma nkurɔfo di. *\nƆHAW NO: Ntummoa bi wɔ hɔ a, sɛ wɔwe wo anaa wosi w’aduan so a, wubetumi ayare.\nSƐNEA WOBƐBƆ WO HO BAN: Ntummoa no bi pue anɔpa, ebi pue awia, ɛnna ebi nso pue anadwo. Enti edu saa bere no a, mpue abɔnten. Sɛ wubepue nso a, ɛnde hyɛ atade a ɛbɛkata wo nsa ne wo nan ho. Woreda a, fa biribi te sɛ ntontom dan bɔ wo ho ban anaa pɛ nku bi sra fa pam mmoa no. Baabi a wote nso, bɔ mmɔden sɛ woremma nsu ntaataa hɔ na ampae ntontom. *\nƆHAW NO: Mmoawammoawa bi wɔ hɔ a, sɛ wɔwɔ aboa bi mu a wɔnyɛ aboa no hwee, nanso wɔba nnipa mu a ɛma yɛyare. Sɛ afieboa anaa aboa bi ka wo, anaa otĩ wo, anaa wo nsa ka ne bin a, wubetumi ayare.\nSƐNEA WOBƐBƆ WO HO BAN: Ebinom bɔ buw ma wɔn mmoa wɔ abɔnten sɛnea ɛbɛyɛ a mmoa no remma fie. Wosɔ afieboa bi mu a, fa nsu ne samina hohoro wo nsa. Bɔ mmɔden sɛ worenso wuram aboa mu. Sɛ aboa bi ka wo anaa otĩ wo a, hohoro kuro no anim yiye na kɔ ayaresabea. *\nƆHAW NO: Sɛ obi yare na onwansi anaa ɔbɔ waw gu wo so a, wo nso wubetumi ayare. Saa ara nso na sɛ ɔbam wo anaa okyia wo nsam a, wubetumi ayare. Ɛtɔ da a, yare mmoawa tumi tena nneɛma bi so. Ebi ne ɛpono nsa anaa krɔkrɔ, tɛlɛfon, remot kɔntrol, laptɔp, tablɛt, kiibɔd, ne ade a yɛso mu foro abansoro.\nSƐNEA WOBƐBƆ WO HO BAN: Nneɛma bi wɔ hɔ a ɛnsɛ sɛ wo ne obiara kyɛ. Ebi ne oyiwan anaa blade, mpopaho, ne brɔhye a yɛde twitwiw yɛn sẽ. Hwɛ na nsu biara a efi aboa anaa nnipa ho anka wo. Saa ara nso na ɛnsɛ sɛ woma mogya anaa nneɛma a wonya fi mogya mu ka wo. Samina ne nsu deɛ, ɛho nyɛ den. Enti hwɛ sɛ wobɛtaa de ahohoro wo nsa; ɛyɛ kwampa a wubetumi afa so abɔ wo ho ban afi nyarewa ho.\nSɛ woyare na ɛbɛyɛ yiye a, tena fie. Asoɛe a ɛhwɛ bɔ nkurɔfo ho ban wɔ nyarewa ho wɔ United States ka sɛ, wopɛ sɛ wobɔ waw anaa wonwansi a, fa biribi kata w’ano anaa bɔ gu w’atade mu; mmɔ ngu wo nsam.\nTete abebusɛm bi ka sɛ: “Onitefo ne nea ohu mmusu na ɔde ne ho hintaw.” (Mmebusɛm 22:3) Yɛhwɛ sɛnea yare redi nnipa nya wɔ wiase a, yetumi hu sɛ saa asɛm yi yɛ nokware paa! Enti woyare a, kɔ ayaresabea na wɔnkyerɛ wo nea ɛsɛ sɛ woyɛ. Afei di wo ho ni fa bɔ wo ho ban fi nyarewa ho. Yɛ nea wubetumi biara fa bɔ wo ho ban na woanyareyare!\n^ nky. 6 Asoeɛ a ɛhwɛ nnipa akwahosan so wɔ wiase (World Health Organization) akyerɛ nneɛma bi a wubetumi ayɛ ama wo nsu mu atew, na woanyare. Wubetumi asɔn nsu no so, anaa wode chlorine agu mu. Wopɛ nso a noa, anaa fa si awia mu.\n^ nky. 9 Wopɛ sɛ wuhu sɛnea wobɛbɔ w’aduan ho ban a, hwɛ July 2012 Nyan! no, kratafa 3-9.\n^ nky. 12 Wopɛ sɛ wuhu nea wobɛyɛ na woannya atiridii (malaria) a, hwɛ July 2015 Nyan! no, kratafa 14-15.\n^ nky. 15 Aboa a n’ano wɔ bɔre ka wo anaa otĩ wo a, kɔ ayaresabea ntɛm.\nSɛ Yare Bi Tu Atese a, Wobɛyɛ Dɛn Abɔ Wo Ho Ban?\nAfe 2014 mu no, Ebola yare trɛw faa Afrika Atɔe Fam maa wiase nyinaa tee ho asɛm. Yehowa Adansefo a wɔwɔ hɔ bɔɔ ho dawuru, na wɔkyerɛɛ nea nkurɔfo betumi ayɛ abɔ wɔn ho ban. Wobisabisaa Adansefo no mpanyimfo nsɛm bi. Yɛnhwɛ nea wɔkaa wɔ ho.\nYenim sɛ yare no yɛ hu, moyɛɛ dɛn boaa nkurɔfo ma wohuu yare no ani so?\nNá nkurɔfo abɔ hu, enti yedii kan kaa wɔn koma too wɔn yam. Yɛmaa ɔkasa, na yɛyɛɛ ɔyɛkyerɛ de kyerɛɛ sɛnea yare no trɛw ne nea nkurɔfo betumi ayɛ abɔ wɔn ho ban.\nMo Yehowa Adansefo nso, moyɛɛ dɛn bɔɔ mo ho ban?\nSɛ yɛn nuanom reba asafo nhyiam a, na yɛde afiri bi hwɛ sɛnea obiara ho te; ɛma yehu sɛ ebia obi ho adɔ anaa. Afei na obiara hwɛ sɛ ɔremfa ne ho ntwitwiw ne yɔnko, ɔrenyɛ ne yɔnko atuu anaa ɔrenkyia ne nsam. Ade baako a na yenni ho agorɔ nso ne sɛ, bere nyinaa na yɛhohoro yɛn nsa. Yɛde nsu a yɛde aduru (bleach) asom sisii mmeaemmeae sɛnea ɛbɛyɛ a obiara betumi ahohoro ne nsa.\nMo a mommfa mo adesua ne mo asɛnka nni agorɔ yi, ɛbaa saa no moyɛɛ dɛn?\nMmeae bi wɔ hɔ a, na aban no mma kwan sɛ kuw biara behyia, enti yegyaee kakra maa abusua biara yɛɛ ne deɛ wɔ fie. Wɔn a yɛne wɔn sua Bible nso, na yɛfrɛ wɔn tɛlɛfon so.\nMuhu sɛ obi reyɛ anya yare no bi nso ɛ?\nƐba saa a, yɛbɔ aban mpanyimfo amanneɛ. Sɛ obi nya Ebola na obi so ne mu, anaa owu na obi kɔ n’ayi, anaa yehu sɛ obi reyɛ anya yare no bi a, yeyi no fi nnipa mu de no kosie baabi nnawɔtwe mmiɛnsa. Nnawɔtwe mmiɛnsa no nkɔ awiei deɛ, sɛ onii no wɔ Ebola no bi a, ebeyi ne ho.


1 Ahene 15 | Intanɛt So Bible| Wiase Foforɔ Nkyerɛaseɛ\nAhene Nhoma a Edi Kan 15:1-34\nYuda hene Abiam ahenni (1-8)\nYuda hene Asa ahenni (9-24)\nIsrael hene Nadab ahenni (25-32)\nIsrael hene Baasa ahenni (33, 34)\n15 Nebat ba Ɔhene Yeroboam ahenni afe a ɛto so 18 mu no,+ Abiam bedii Yuda so hene.+ 2 Odii hene mfe abiɛsa wɔ Yerusalem. Ne maame din de Maaka,+ na na ɔyɛ Abisalom banana. 3 Nneɛma bɔne a ne papa yɛe nyinaa, ɛno ara bi na ɔno nso yɛe; ne koma anni mu wɔ Yehowa ne Nyankopɔn ho te sɛ ne nana Dawid. 4 Nanso Dawid nti,+ Yehowa ne Nyankopɔn ma onyaa kanea* wɔ Yerusalem+ bere a ɔmaa ne ba bedii n’ade na ɔmaa Yerusalem gyinae no. 5 Nea ɛte ne sɛ, Dawid yɛɛ nea ɛteɛ wɔ Yehowa ani so, na biribiara a ɔka kyerɛɛ no no, ne nkwa nna nyinaa wannan amfi ho, gye Hitini Uria asɛm no nko ara mu.+ 6 Rehoboam nkwa nna nyinaa, ntɔkwaw ampa ɔne Yeroboam ntam da.+ 7 Abiam ho nsɛm a aka ne nea ɔyɛe nyinaa, wɔakyerɛw wɔ Yuda ahemfo abakɔsɛm nhoma no mu.+ Ntɔkwaw bɛdaa Abiam ne Yeroboam nso ntam.+ 8 Abiam ne n’agyanom kɔdae, na wosiee no wɔ Dawid Kurow mu, na ne ba Asa+ bedii n’ade.+ 9 Israel hene Yeroboam ahenni afe a ɛto so 20 mu no, Asa bedii Yuda so hene. 10 Odii hene mfe 41 wɔ Yerusalem; ne nanabea din de Maaka,+ na na ɔyɛ Abisalom banana. 11 Asa yɛɛ nea ɛteɛ wɔ Yehowa ani so+ te sɛ ne nana Dawid. 12 Tuutuufo mmarima a wɔwɔ asɔrefi hɔ no, otuu wɔn fii asaase no so,+ na oyiyii abosom fĩ* a n’agyanom yeyɛe no nyinaa.+ 13 Ne nanabea Maaka+ mpo, otuu no ade so, na wamma wanyɛ ɔbaapanyin bio, efisɛ na wayɛ ohoni tantan bi+ a wɔde som abosonnua.* Asa twaa ohoni tantan no, na ɔkɔhyewee wɔ Kidron Bon+ mu. 14 Mmom sorɔnsorɔmmea* no de, ɛkaa hɔ.+ Nanso Asa nkwa nna* nyinaa, na ne koma di mu wɔ Yehowa ho. 15 Na ɔde nneɛma a ɔne ne papa yɛɛ no kronkron no baa Yehowa fi hɔ; dwetɛ, sika kɔkɔɔ, ne nneɛma a aka no.+ 16 Ntɔkwaw ampa Asa ne Israel hene Baasa+ ntam da. 17 Enti Israel hene Baasa baa Yuda so, na ofii ase sɛ ɔresan akyekye Rama+ kurow no* sɛnea ɛbɛyɛ a obiara rentumi mfi Yuda hene Asa nkyɛn mma anaa obiara rentumi nkɔ ne nkyɛn.*+ 18 Ɛnna Asa de Yehowa fi ne ahemfi* akorade mu dwetɛ ne sika kɔkɔɔ a aka nyinaa maa n’asomfo, na Ɔhene Asa somaa wɔn kɔɔ Tabrimon ba Hesion ba Siria hene Ben-Hadad+ a ɔte Damasko no nkyɛn, na ɔka kyerɛɛ no sɛ: 19 “Apam* da me ne wo ntam, ne me papa ne wo papa ntam. Merebɛkyɛ wo dwetɛ ne sika kɔkɔɔ. Bra na betwa apam* a wo ne Israel hene Baasa ayɛ no mu na omfi me so nkɔ.” 20 Ben-Hadad tiee Ɔhene Asa, na ɔsomaa n’asahene kɔɔ Israel nkurow so, na wɔko faa Eyon,+ Dan,+ Abel-Bet-Maaka, ne Kineret ne Naftali nsaase nyinaa. 21 Bere a Baasa tee no, ntɛm ara na ogyaee Rama kyekye,* na ɔtenaa Tirsa.+ 22 Ɛnna Ɔhene Asa boaboaa Yuda nyinaa ano, wanyi obiara amfi mu, na wɔkɔsesaw abo ne nnua a na Baasa de rekyekye Rama no, na Ɔhene Asa de kɔkyekyee Geba+ a ɛwɔ Benyamin, ne Mispa.*+ 23 Asa ho nsɛm a aka nyinaa, ne nnwuma akɛse ne nea ɔyɛe nyinaa ne nkurow a ɔkyekyee* no, wɔakyerɛw wɔ Yuda ahemfo abakɔsɛm nhoma no mu. Nanso ne nkwakoraabere mu no, ɔyaree ne nan.+ 24 Na Asa ne n’agyanom kɔdae, na wosiee no kaa n’agyanom ho wɔ ne nana Dawid Kurow mu, na ne ba Yehosafat+ bedii n’ade. 25 Yuda hene Asa ahenni afe a ɛto so abien mu no, Yeroboam ba Nadab+ bedii Israel so hene, na odii Israel so hene mfe abien. 26 Ɔyɛɛ Yehowa ani so bɔne, na nneɛma bɔne a ne papa yɛe a ɛmaa Israel nso yɛɛ bɔne no, ɛno ara bi na ɔyɛe.+ 27 Ahiya ba Baasa a ofi Isakar fi no bɔɔ Nadab ho pɔw, na Baasa kum no wɔ Gibeton+ a ɛwɔ Filistifo asaase so; saa bere no, na Nadab ne Israel nyinaa atwa Gibeton ho ahyia. 28 Enti Baasa kum no wɔ Yuda hene Asa ahenni afe a ɛto so abiɛsa mu, na osii n’anan dii hene. 29 Bere a ɔbɛyɛɛ ɔhene ara pɛ, okunkum Yeroboam fifo nyinaa. Wannyaw Yeroboam ho nipa baako mpo;* ɔtɔree wɔn nyinaa ase maa Yehowa asɛm a ɔnam n’akoa Siloni Ahiya so kae no baa mu.+ 30 Nea enti a ɛbaa saa ne sɛ, Yeroboam yɛɛ bɔne na ɔtwetwee Israel nso kɔɔ bɔne mu, na ɔhyɛɛ Yehowa, Israel Nyankopɔn abufuw kɛse. 31 Nadab ho nsɛm a aka, ne nea ɔyɛe nyinaa, wɔakyerɛw wɔ Israel ahemfo abakɔsɛm nhoma no mu. 32 Na ntɔkwaw ampa Asa ne Israel hene Baasa ntam da.+ 33 Yuda hene Asa ahenni afe a ɛto so abiɛsa mu no, Ahiya ba Baasa bɛyɛɛ Israel nyinaa so hene wɔ Tirsa, na odii ade mfe 24.+ 34 Nanso ɔyɛɛ Yehowa ani so bɔne,+ na nneɛma bɔne a Yeroboam yɛe a ɛmaa Israel nso yɛɛ bɔne no, ɛno ara bi na ɔyɛe.+\n^ Nt., “Asa nna.”\n^ Anaa “ɔrehyɛ Rama kurow no den.”\n^ Anaa “kosiesiee Geba a ɛwɔ Benyamin, ne Mispa ma ɛyɛɛ den.”\n^ Anaa “nkurow a ɔhyɛɛ no den.”\n^ Anaa “ho nipa biara a ahome wɔ ne mu.”\n1 Ahene 15


Sɛnea Wɔsom Onyankopɔn ne Sɛnea Wubehu Nokware Asomfo | Bible Kyerɛkyerɛ\nYEHOWA NYANKOPƆN dwen yɛn ho paa, na ɔpɛ sɛ yenya n’akwankyerɛ a ofi ɔdɔ mu de ma no so mfaso. Sɛ yɛsom no wɔ ɔkwampa so a, yebenya anigye, na asetram haw ahorow pii remma yɛn so. Yebenya ne nhyira ne ne mmoa nso. (Yesaia 48:17) Nanso, ɔsom ɔhaha pii na ɛwɔ hɔ a wɔka sɛ wɔkyerɛkyerɛ Onyankopɔn ho nokwasɛm. Nea ɛte ne sɛ, nsonsonoe kɛse wɔ nea wɔn mu biara kyerɛkyerɛ fa onii kō a Onyankopɔn yɛ ne nea ɔhwehwɛ fi yɛn hɔ no mu koraa.\n5 Yɛbɛyɛ dɛn ahu ‘ɔkwan a ɛkɔ nkwa mu no’? Yesu kae sɛ yɛnam nnipa a wɔwɔ nokware som mu abrabɔ so na yebehu nokware som. Ɔkae sɛ: “Mode wɔn aba na ebehu wɔn . . . Dua pa biara sow aba pa.” (Mateo 7:16, 17) Sɛ yɛbɛkyerɛkyerɛ mu a, wɔde nokware som mufo gyidi ne wɔn abrabɔ na ebehu wɔn. Ɛwom sɛ nokware som mufo nyɛ pɛ na wodi mfomso de, nanso sɛ́ kuw no, wɔbɔ mmɔden sɛ wɔbɛyɛ Onyankopɔn apɛde. Ma yensusuw nneɛma asia bi a ɛbɛma yɛahu wɔn a wɔyɛ nokware som mufo ho nhwɛ.\n6 Onyankopɔn asomfo de wɔn nkyerɛkyerɛ gyina Bible so. Bible ankasa ka sɛ: “Kyerɛwnsɛm nyinaa fi Nyankopɔn honhom mu, na eye ma ɔkyerɛkyerɛ, ntɛnyi, nneɛma ateɛteɛ, trenee mu nteɛso, na Onyankopɔn nipa afata koraa a wɔasiesie no yiye ama adwuma pa biara.” (2 Timoteo 3:16, 17) Ɔsomafo Paulo kyerɛw kɔmaa ne mfɛfo Kristofo sɛ: “Bere a mugyee Onyankopɔn asɛm a mote fii yɛn hɔ no, moannye no sɛ nnipa asɛm, na mmom sɛ Onyankopɔn asɛm, sɛnea ɛte ankasa.” (1 Tesalonikafo 2:13) Enti, nokware som mu gyidi ne abrabɔ nnyina nnipa nsusuwii anaa atetesɛm bi so. Mmom no, egyina Bible, Onyankopɔn Asɛm so.\n8 Nokware som mufo som Yehowa nkutoo na wɔbɔ ne din kyerɛ afoforo. Yesu kae sɛ: “Yehowa wo Nyankopɔn na ɛsɛ sɛ wokotow no, na ɔno nkutoo na ɛsɛ sɛ wosom no.” (Mateo 4:10) Eyi nti, Yehowa nkutoo na Onyankopɔn asomfo som no. Ɔsom yi fã bi ne nokware Nyankopɔn no din ne sɛnea ɔte a wɔma afoforo hu. Dwom 83:18 ka sɛ: “Wo a wo din de [Yehowa, NW] no, wo nko ara ne ɔsorosoroni, asase nyinaa so.” Yesu yɛɛ nkurɔfo a yɛbɛboa wɔn ma wɔahu Onyankopɔn ho nhwɛso too hɔ. Ɔkae wɔ mpaebɔ mu sɛ: “Mada wo din adi akyerɛ nnipa a wuyii wɔn fii wiase maa me no.” (Yohane 17:6) Saa ara na ɛnnɛ nso, nokware asomfo kyerɛkyerɛ nkurɔfo Onyankopɔn din, n’atirimpɔw, ne ne su ahorow.\n9 Onyankopɔn asomfo da nokware dɔ a pɛsɛmenkominya nnim adi kyerɛ wɔn ho wɔn ho. Yesu kae sɛ: “Sɛ mododɔ mo ho a, ɛno na ɛbɛma nnipa nyinaa ahu sɛ moyɛ m’asuafo.” (Yohane 13:35) Ná tete Kristofo no da ɔdɔ a ɛte saa adi kyerɛ wɔn ho wɔn ho. Abusua a obi fi mu, dibea a ɔwɔ, ne ɔman a ofi mu ntumi nsɛe nokware dɔ a Onyankopɔn aka sɛ n’asomfo nna no adi no, na saa ɔdɔ no ka nnipa bom ma wonya onuayɛ kuw a emu yɛ den. (Kolosefo 3:14) Atoro som mufo nni onuayɛ kuw a ɔdɔ wom saa. Yɛyɛ dɛn hu saa? Wokunkum wɔn ho wɔn ho esiane sɛ ɛsono abusua ne ɔman a wofi mu nti. Nokware Kristofo nkɔ ɔko nkokunkum wɔn nuanom Kristofo anaa nnipa foforo biara. Bible ka sɛ: “Nokwasɛm a ɛma Nyankopɔn mma ne Ɔbonsam mma da adi pefee ni: Obiara a ɔnyɛ adetrenee no mfi Nyankopɔn mu, na saa ara na nea ɔnnɔ ne nua no nso mfi ne mu. . . . Yɛnnodɔ yɛn ho; ɛnyɛ sɛ Kain a ofi ɔbɔne no mu na okum ne nua no.”—1 Yohane 3:10-12; 4:20, 21.\n11 Nokware Kristofo gye Yesu Kristo tom sɛ nea Onyankopɔn nam no so begye nnipa nkwa. Bible ka sɛ: “Nkwagye nni obi foforo biara mu, na edin foforo biara nni ɔsoro ase a wɔde ama wɔ nnipa mu sɛ wɔmfa so nnye yɛn nkwa.” (Asomafo Nnwuma 4:12) Sɛnea yehui wɔ nhoma yi Ti 5 no, Yesu de ne nkwa ayɛ agyede ama nnipa a wɔn aso yɛ mmerɛw. (Mateo 20:28) Afei nso, Yesu na Onyankopɔn apaw no sɛ ɔsoro Ahenni a ebedi asase nyinaa so no so Hene. Na sɛ yɛpɛ daa nkwa a, Onyankopɔn hwehwɛ sɛ yetie Yesu na yɛde ne nkyerɛkyerɛ yɛ adwuma. Ɛno nti na Bible ka sɛ: “Nea ogye Ɔba no di no wɔ daa nkwa; nea ontie Ɔba no renhu nkwa.”—Yohane 3:36.\n12 Nokware asomfo mfi wiase. Bere a na wɔredi Yesu asɛm wɔ Roma sodifo Pilato anim no, Yesu kae sɛ: “M’ahenni mfi wiase.” (Yohane 18:36) Ɛmfa ho ɔman kõ a Yesu nokware akyidifo te mu no, wɔyɛ ɔsoro Ahenni no manfo ma enti wɔtwe wɔn ho fi wiase no amanyɔsɛm ho koraa. Wɔmfa wɔn ho nhyehyɛ wiase no akodi mu. Nanso, sɛ nkurɔfo paw sɛ wɔbɛdɔm amanyɔkuw bi, wobegyina ama wɔatow aba ama wɔn, anaa wɔka sɛ wɔbɛtow aba a, Yehowa asomfo nka ho asɛm. Ɛwom sɛ Onyankopɔn asomfo mfa wɔn ho nhyehyɛ amanyɔsɛm mu de, nanso wodi mmara so. Dɛn ntia? Efisɛ Onyankopɔn Asɛm hyɛ wɔn sɛ ‘wɔmmrɛ wɔn ho ase nhyɛ atumfoɔ a wɔkorɔn no ase.’ (Romafo 13:1) Sɛ ɛba sɛ nea atumfoɔ no hwehwɛ ne nea Onyankopɔn hwehwɛ nhyia a, nokware asomfo di nhwɛso a asomafo no yɛe no akyi sɛ: “Ɛsɛ sɛ yetie Nyankopɔn mmom sen nnipa.”—Asomafo Nnwuma 5:29; Marko 12:17.\n13 Yesu akyidifo anokwafo kyerɛkyerɛ sɛ Onyankopɔn Ahenni ne nnipa anidaso koro pɛ. Yesu ka too hɔ sɛ: “Wɔbɛka ahenni ho asɛmpa yi wɔ asase so nyinaa de adi amanaman nyinaa adanse; ɛno ansa na awiei no bɛba.” (Mateo 24:14) Sɛ́ anka Yesu Kristo akyidifo anokwafo bɛhyɛ nkurɔfo nkuran sɛ wɔnhwɛ kwan sɛ nnipa sodifo bedi wɔn haw ahorow ho dwuma ama wɔn no, wɔkyerɛkyerɛ sɛ Onyankopɔn Ahenni a ɛwɔ soro no ne nnipa nyinaa anidaso koro pɛ. (Dwom 146:3) Ɛyɛ saa nniso a edi mũ no na Yesu kae sɛ yɛmmɔ mpae ma ɛmmra bere a ɔkaa eyi no: “W’ahenni mmra. W’apɛde nyɛ hɔ wɔ asase so sɛnea ɛte wɔ soro.” (Mateo 6:10) Onyankopɔn Asɛm ka too hɔ sɛ saa ɔsoro Ahenni no ‘bebubu ahenni ahorow a ɛwɔ hɔ nnɛ nyinaa ma asã, na ɛno de, ebegyina daa.’—Daniel 2:44.\n17 Bible da no adi sɛ atoro som nyinaa na wɔka bom frɛ no “Babilon Kɛse” no. * (Adiyisɛm 17:5) Saa din no ma yɛkae tete kurow Babilon, faako a atoro som fii ase wɔ Noa bere so Nsuyiri no akyi no. Atoro som nkyerɛkyerɛ ne nneyɛe a abu so nnɛ no fii ase teteete wɔ Babilon. Sɛ nhwɛso no, na Babilonfo som baasakoro anyame. Ɛnnɛ, Baasakoro abɛyɛ ɔsom ahorow pii nkyerɛkyerɛ titiriw. Nanso Bible ka no pefee sɛ nokware Nyankopɔn koro pɛ na ɔwɔ hɔ, ɔne Yehowa, na Yesu Kristo yɛ ne Ba. (Yohane 17:3) Ná Babilonfo no san gye di sɛ onipa wɔ ɔkra bi a enwu da hyɛ ne mu na wotumi yɛ saa ɔkra no ayayade bere a nipadua no awu no. Ɛnnɛ, ɔsom dodow no ara kyerɛkyerɛ sɛ ɔkra anaa honhom a enwu da hyɛ onipa mu a wobetumi ayɛ no ayayade wɔ hellgya mu.\n^ nky. 17 Sɛ wopɛ nea enti a wɔde Babilon Kɛse gyina hɔ ma wiase nyinaa atoro som ahemman no ho nsɛm pii a, hwɛ Nkekaho a ɛwɔ kratafa 219-20 no.\nShare Share Ɔsom a Ɛsɔ Onyankopɔn Ani\nbh ti 15 kr. 144-153


So Wubetumi Afa Onyankopɔn Adamfo Ankasa? | Bɛn\nKENKAN WƆ Afrikaans Albanian Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Greek Haitian Creole Hausa Hiligaynon Hindi Hungarian Iloko Indonesian Italian Japanese Kikuyu Kiluba Kinyarwanda Kirghiz Kirundi Kisonge Kongo Korean Kwanyama Latvian Lingala Lithuanian Luganda Luo Macedonian Malagasy Malayalam Maltese Myanmar Ndebele (Zimbabwe) Ndonga Niuean Norwegian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Sesotho (Lesotho) Seychelles Creole Shona Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Tswana Turkish Twi Ukrainian Umbundu Uruund Venda Vietnamese Xhosa Yoruba Zulu\n1, 2. (a) Dɛn na nnipa pii bebu no sɛ entumi mma saa da, nanso dɛn awɛrehyem na Bible de ma yɛn? (b) Abusuabɔ a emu yɛ den bɛn na Abraham nyae, na dɛn ntia?\nSƐ ƆSORO ne asase Bɔfo no ka kyerɛɛ wo sɛ, “Oyi ne m’adamfo” a, anka wobɛte nka dɛn? Nnipa pii fam no, wobebu no sɛ entumi mma saa da. Ɛbɛyɛ dɛn na onipa atumi ne Yehowa Nyankopɔn afa adamfo ma ayɛ yiye? Nanso, Bible ma yɛn awerɛhyem sɛ yebetumi abɛn Onyankopɔn ankasa.\n2 Abraham a ɔtraa ase tete no nyaa abusuabɔ a ɛte saa. Yehowa kaa saa tete agya no ho asɛm sɛ ‘m’adamfo.’ (Yesaia 41:8) Yiw, Yehowa buu Abraham sɛ n’adamfo ankasa. Abraham nyaa saa abusuabɔ a emu yɛ den no efisɛ ‘ogyee Yehowa dii.’ (Yakobo 2:23) Ɛnnɛ nso, Yehowa hwehwɛ akwan a ɔbɛfa so aka wɔn a wofi ɔdɔ mu som no no “abata” ne ho. (Deuteronomium 10:15) N’asɛm hyɛ yɛn nkuran sɛ: “Mommɛn Onyankopɔn, na ɔbɛbɛn mo.” (Yakobo 4:8) Yehu ɔfrɛ ne bɔhyɛ bi wɔ nsɛm yi mu.\n3. Dɛn na Yehowa to nsa frɛ yɛn sɛ yɛnyɛ, na bɔhyɛ bɛn na ɛbata ho?\n3 Yehowa frɛ yɛn sɛ yɛmmɛn no. Wayɛ krado na ɔwɔ ɔpɛ sɛ obegye yɛn atom sɛ ne nnamfo. Bere koro no ara, ɔhyɛ bɔ sɛ sɛ yɛyɛ biribi a ɛbɛma yɛabɛn no a, ɔno nso bɛyɛ saa ara. Ɔbɛbɛn yɛn. Enti yebetumi ne no anya biribi a ɛsom bo mu kyɛfa—‘Yehowa tirim asɛm a obeyi akyerɛ yɛn.’ * (Dwom 25:14) “Tirim asɛm” twe adwene si agyina a wɔne adamfo titiriw bi tu so.\n4. Ɔkwan bɛn so na wobɛkyerɛkyerɛ adamfo a wɔne no ka atirimsɛm mu, na ɔkwan bɛn so na Yehowa da no adi sɛ ɔyɛ adamfo a ɔte saa ma wɔn a wɔbɛn no no?\n4 So wowɔ adamfo paa bi a wubetumi aka wo tirim asɛm akyerɛ no? Adamfo a ɔte saa ne nea odwen wo ho. Wowɔ ne mu ahotoso, efisɛ wada ne ho adi sɛ ɔyɛ ɔnokwafo. Sɛ wo ne no bom gye mo ani a, w’ani gye kɛse. Aso a ɔyɛ tie wo no ma w’awerɛhow so tew. Sɛ ɛba sɛ obiara nte w’ase mpo a, ɔno de ɔte wo ase. Saa ara na sɛ wobɛn Onyankopɔn a, wubenya Adamfo titiriw a obu wo ankasa, odwen wo ho yiye, na ɔte wo ase koraa. (Dwom 103:14; 1 Petro 5:7) Wufi komam de wo ho to no so, efisɛ wunim sɛ odi wɔn a wodi no nokware no nokware. (Dwom 18:25) Nanso, ɛyɛ Onyankopɔn na wama yɛanya hokwan yi a ɛma yetumi ne no di atirimsɛm no.\nYehowa Abue Kwan No\n5. Dɛn na Yehowa yɛe a ɛma yetumi bɛn no?\n5 Yɛn sɛ́ abɔnefo no, sɛ ɛkaa yɛn nko a, anka yentumi mmɛn Onyankopɔn da. (Dwom 5:4) Ɔsomfo Paulo kyerɛwee sɛ: “Na Onyankopɔn yi ne dɔ a ɔdɔ yɛn no kyerɛ, efisɛ yɛda so yɛ nnebɔneyɛfo no, Kristo wu maa yɛn.” (Romafo 5:8) Yiw, Yehowa na ɔyɛɛ nhyehyɛe ma Yesu ‘de ne kra yɛɛ agyede maa nnipa pii.’ (Mateo 20:28) Gyidi a yɛkyerɛ wɔ saa agyede afɔre no mu no na ɛma ɛyɛ yiye sɛ yɛbɛbɛn Onyankopɔn no. Esiane sɛ Onyankopɔn “na ɔdɔɔ yɛn kan” nti, ɔno na ɔyɛɛ nhyehyɛe no ma yɛne no nyaa adamfofa.—1 Yohane 4:19.\n6, 7. (a) Yɛyɛ dɛn hu sɛ Yehowa nyɛ obi a wahintaw, Onyankopɔn a wontumi nhu no? (b) Akwan bɛn so na Yehowa ayi ne ho adi akyerɛ?\n6 Yehowa afa ɔkwan foforo so: Wayi ne ho adi akyerɛ yɛn. Adamfofa biara mu no, nea ɛma wɔbɛn wɔn ho kɛse no gyina hu a wohu obi yiye, na wonya obu ma ne su ahorow ne n’akwan no so. Enti sɛ Yehowa yɛ obi a wahintaw, Onyankopɔn a wonnim no a, anka yentumi mmɛn no da. Nanso, sɛ́ anka ɔde ne ho behintaw no, ɔpɛ sɛ yehu no. (Yesaia 45:19) Afei nso, obiara, yɛn a ebia wɔnam wiase no gyinapɛn ahorow so bu yɛn mpapahwekwaa no mpo nsa ka ne ho nsɛm a wayi no adi akyerɛ no.—Mateo 11:25.\nYehowa nam nneɛma a wabɔ ne ne Kyerɛwnsɛm so ayi ne ho adi\n7 Ɔkwan bɛn so na Yehowa ayi ne ho adi akyerɛ yɛn? Nneɛma a wabɔ ma yehu ne nipasu afã bi—ne tumi kɛse, ne nyansa a emu dɔ, ne ne dɔ a ɛdɔɔso pii. (Romafo 1:20) Nanso ɛnyɛ nneɛma a Yehowa abɔ nkutoo so na ɔnam ayi ne ho adi akyerɛ. Sɛ́ Nkitahodifo Kɛse no, ɔma wɔkyerɛw ne ho a oyii no adi kyerɛe no ho nsɛm wɔ N’asɛm Bible mu.\n‘Yehowa Animtew’ a Yebehu\n8. Dɛn nti na yebetumi aka sɛ Bible ankasa yɛ ɔdɔ a Yehowa dɔ yɛn no ho adanse?\n8 Bible ankasa yɛ ɔdɔ a Yehowa dɔ yɛn no ho adanse. Oyi ne ho adi wɔ ɔkwan a yebetumi ate ase so wɔ N’asɛm mu—adanse a ɛkyerɛ sɛ ɛnyɛ ɔdɔ nko na ɔdɔ yɛn na mmom ɔpɛ sɛ yehu no na yɛdɔ no nso. Nea yɛkenkan wɔ nhoma a ɛsom bo yi mu no ma yetumi hu ‘Yehowa animtew,’ na ɛma yenya ɔpɛ sɛ yɛbɛbɛn no. (Dwom 90:17) Ma yensusuw akwan a ɛka koma a Yehowa nam so yi ne ho adi wɔ N’asɛm mu no bi ho.\n9. Bible mu nsɛm tẽẽ a ɛda Onyankopɔn su ahorow adi ho nhwɛso ahorow bi ne dɛn?\n9 Wɔaka Onyankopɔn su ahorow ho nsɛm tẽẽ wɔ mmeae pii wɔ Kyerɛwnsɛm no mu. Hyɛ nhwɛso ahorow bi nsow. “Yehowa dɔ atɛntrenee.” (Dwom 37:28, NW) Onyankopɔn ‘yɛ tumi mu ɔkɛse.’ (Hiob 37:23) “Ɔnokwafo ne me, Yehowa asɛm ni.” (Yeremia 3:12, NW) “Koma mu nyansafo.” (Hiob 9:4) Ɔyɛ “Onyankopɔn mmɔborohunufo ne ɔdomfoɔ, nea n’abodwo kyɛ na n’adɔeyɛ ne ne nokware dɔɔso pii.” (Exodus 34:6) “Na wo, [Yehowa, NW], wuye, na wode firi.” (Dwom 86:5) Na sɛnea yɛkaa ho asɛm wɔ ti a edi kan no mu no, su biako sen nea aka nyinaa: “Onyankopɔn ne dɔ.” (1 Yohane 4:8) Bere a wususuw su ahorow a ɛyɛ anigye yi ho no, so ɛntwe wo mmɛn Onyankopɔn a obiara ne no nsɛ no?\nBible boa yɛn ma yɛbɛn Yehowa\n10, 11. (a) Dɛn na Yehowa de aba N’asɛm mu na aboa yɛn ma yɛahu ne nipasu yiye? (b) Bible mu nhwɛso bɛn na ɛboa yɛn ma yetumi yɛ Onyankopɔn tumi a ɛreyɛ adwuma ho mfonini wɔ yɛn adwenem?\n10 Yehowa afi ɔdɔ mu de sɛnea ɔde ne su ahorow yi adi dwuma wɔ akwan pɔtee bi so ho nhwɛso ahorow aka ne su ahorow a wada no adi wɔ N’asɛm mu no ho. Kyerɛwtohɔ a ɛtete saa ma yetumi yɛ nneɛma ho mfonini wɔ yɛn adwenem, na ɛboa yɛn ma yehu ne nipasu afã horow yiye. Ɛno nso boa yɛn ma yɛbɛn no. Susuw nhwɛso bi ho hwɛ.\n11 Ɛsono sɛ wobɛkenkan sɛ Onyankopɔn wɔ ‘ahoɔden kɛse.’ (Yesaia 40:26) Ɛnna ɛsono sɛ wobɛkenkan sɛnea ogyee Israel de wɔn faa Ɛpo Kɔkɔɔ no mu na afei ɔwowaw ɔman no wɔ sare no so mfirihyia 40 no ho asɛm koraa. Wubetumi ayɛ nsu a ɛreworo so a emu repae no ho mfonini wɔ w’adwenem. Wubetumi ayɛ ɔman no—ebia wɔn dodow nyinaa si 3,000,000—a wɔnam asase kesee so wɔ ɛpo no mfinimfini, na nsu a ayɛ nsukyenee wɔ wɔn nifa ne wɔn benkum sɛ afasu akɛse ho mfonini wɔ w’adwenem. (Exodus 14:21; 15:8) Wubetumi ahu ahobammɔ a Onyankopɔn de mae wɔ sare no so no. Nsu fii ɔbotan mu bae. Aduan a ɛte sɛ aba fitaa beguu fam hɔ. (Exodus 16:31; Numeri 20:11) Ɛha no, ɛnyɛ tumi nko na Yehowa da no adi sɛ ɔwɔ na mmom sɛ ɔde di dwuma ma ne nkurɔfo nso. So ɛnyɛ awerɛkyekye sɛ yebehu sɛ yɛn mpaebɔ kɔ Onyankopɔn a ɔwɔ tumi a ɔyɛ “yɛn guankɔbea ne ahoɔden, ahohia mu boafo pa a wɔanya no nhui” no nkyɛn?—Dwom 46:1.\n12. Ɔkwan bɛn so na Yehowa boa yɛn ma ‘yehu’ no wɔ akwan a yebetumi ate ase so?\n12 Yehowa a ɔyɛ honhom no ayɛ nneɛma pii a ɛbɛboa yɛn ma yɛahu no. Sɛ́ nnipa no, nneɛma a aniwa hu nkutoo na yetumi hu ma enti yentumi nhu honhom mu nneɛma. Sɛ Onyankopɔn ka ne ho asɛm kyerɛ yɛn wɔ honhom kwan so a, ɛbɛyɛ te sɛ nea worekyerɛkyerɛ obi a wɔwoo no onifuraefo sɛnea wote, nneɛma te sɛ w’ani kɔla anaa nsisii a ɛwɔ w’anim. Mmom no, Yehowa fi ayamye mu boa yɛn ma ‘yehu’ no wɔ ɔkwan a yebetumi ate ase so. Ɛtɔ mmere bi a, ɔde kasakoa ne ntotoho di dwuma, na ɔde nneɛma bi a yenim yɛ ne ho mfatoho. Ɔka ne ho asɛm mpo sɛ obi a ɔwɔ nnipa nkwaa bi. *\n13. Dɛn ho mfonini na Yesaia 40:11 yɛ wɔ yɛn adwenem, na ɔkwan bɛn so na ɛka yɛn?\n13 Hyɛ sɛnea wɔka Yehowa ho asɛm wɔ Yesaia 40:11 no nsow: “Ɔbɛyɛn ne nguankuw sɛ oguanhwɛfo, obeturu nguammaa ne basa so, na wasoa wɔn ne kokom; nguan mmaatan no, ɔbɛka wɔn brɛoo.” Ɛha no wɔde Yehowa toto oguanhwɛfo a ɔde ‘ne nsa’ ma nguammaa so ho. Eyi kyerɛ sɛnea Onyankopɔn tumi bɔ ne nkurɔfo ho ban na ɔboa wɔn, a wɔn a wɔyɛ mmerɛw paa no mpo ka ho. Yebetumi ate nka sɛ yɛwɔ ahobammɔ wɔ ne basa a ɛyɛ den no so, efisɛ sɛ yedi no nokware a, ɔrennyaw yɛn da. (Romafo 8:38, 39) Oguanhwɛfo Kɛse no soa ne nguammaa no wɔ “ne kokom”—asɛm a ɛkyerɛ soro atade a wɔhodwo no a ɛtɔ mmere bi a oguanhwɛfo de soa ne guammaa a wɔawo no foforo no. Enti wɔama yɛn awerɛhyem sɛ Yehowa ani sɔ yɛn na ɔyɛ yɛn brɛbrɛ. Ɛnyɛ nwonwa sɛ yɛn ani begye ho sɛ yɛbɛn no.\n“Ɔba no Pɛ sɛ Oyi No Adi Kyerɛ”\n14. Dɛn nti na yebetumi aka sɛ Yehowa nam Yesu so yi ne ho adi kyerɛ wɔ ɔkwan a ɛsen biara so?\n14 Yehowa nam ne Dɔba Yesu so yi ne ho adi kyerɛ wɔ ɔkwan a ɛsen biara so wɔ N’asɛm mu. Obiara ntumi nna Onyankopɔn adwene ne ne nkate adi yiye anaasɛ ontumi nkyerɛkyerɛ sɛnea Ɔte mu yiye nsen nea Yesu yɛe no. Anyɛ yiye koraa no, saa Abakan no ne N’agya trae ansa na wɔrebɔ ahonhom abɔde ne amansan yi. (Kolosefo 1:15) Ná Yesu nim Yehowa yiye. Ɛno nti na otumi kae sɛ: “Obi nnim nea ɔba no yɛ, gye agya no. Nanso obi nnim nea agya no yɛ, gye ɔba no ne nea ɔba no pɛ sɛ oyi no adi kyerɛ no.” (Luka 10:22) Bere a na Yesu wɔ asase so sɛ onipa no, oyii N’agya adi kyerɛe wɔ akwan titiriw abien so.\n15, 16. Akwan abien bɛn na Yesu nam so yii N’agya adi kyerɛe?\n15 Nea edi kan no, Yesu nkyerɛkyerɛ boa yɛn ma yehu N’agya no. Yesu kaa Yehowa ho nsɛm wɔ ɔkwan a ɛka yɛn koma so. Sɛ nhwɛso no, bere a Yesu rekyerɛkyerɛ sɛ Onyankopɔn yɛ mmɔborohunufo a ɔsan gye nnebɔneyɛfo a wonu wɔn ho mu no, ɔde Yehowa totoo agya bi a ɔwɔ fafiri a bere a ohui sɛ ne ba hohwini resan aba no, ɛkaa no kɛse ma otuu mmirika kosoo ne kɔn mu na ofew n’ano no ho. (Luka 15:11-24) Yesu kaa Yehowa ho asɛm nso sɛ Onyankopɔn a ‘ɔtwe’ nnipa komapafo esiane sɛ ɔdɔ wɔn sɛ ankorankoro nti. (Yohane 6:44) Onim bere a akasanoma ketewaa mpo hwe fam no. Yesu kyerɛkyerɛɛ mu sɛ: “Munnsuro! Mosen nkasanoma bebree.” (Mateo 10:29, 31) Akyinnye biara nni ho sɛ yɛpɛ sɛ yɛbɛn Onyankopɔn a odwen yɛn ho saa no.\n16 Nea ɛto so abien no, Yesu nhwɛso kyerɛ yɛn sɛnea Yehowa te. Yesu daa N’agya su adi araa ma otumi kae sɛ: “Nea wahu me no ahu agya no.” (Yohane 14:9) Enti, sɛ yɛkenkan Yesu ho asɛm wɔ Nsɛmpa no mu—nkate a ɔdaa no adi ne sɛnea ɔne afoforo dii no—a, ɔkwan bi so no, na sɛnea N’agya te ankasa na yɛrehu no. Yehowa ntumi nyi ne su ahorow adi pefee wɔ ɔkwan foforo biara so nsen saa da. Dɛn ntia?\n17. Yɛ nea Yehowa ayɛ de boa yɛn ma yɛte sɛnea ɔte no ase ho mfatoho.\n17 Sɛ yɛbɛyɛ mfatoho a: Fa no sɛ worekyerɛkyerɛ sɛnea ayamye te mu. Ebia wode nsɛm bɛkyerɛkyerɛ mu. Nanso sɛ wutumi kyerɛ obi a ɔreda ayamye ankasa adi na woka sɛ, “Ayamye ho nhwɛso ni a,” asɛmfua “ayamye” no nya ntease foforo na asete bɛyɛ mmerɛw. Yehowa ayɛ biribi a ɛte saa de aboa yɛn ma yɛahu sɛnea ɔte. Bere a ɔde nsɛm kyerɛkyerɛ sɛnea ɔte mu no, ɔnam ne Ba no so ama yɛn nhwɛso ankasa. Onyankopɔn su ahorow no da adi wɔ Yesu mu. Yehowa nam Nsɛmpa no so ka Yesu ho asɛm sɛ: “Saa na mete.” Ɔkwan bɛn so na kyerɛwsɛm a efi honhom mu no ka Yesu ho asɛm bere a na ɔwɔ asase so no?\n18. Ɔkwan bɛn so na Yesu daa su ahorow a ɛne tumi, atɛntrenee, ne nyansa adi?\n18 Onyankopɔn su atitiriw anan no daa adi fɛfɛɛfɛ wɔ Yesu ho. Ná ɔwɔ yare, ɔkɔm, ne owu mpo so tumi. Nanso, esiane sɛ ɔnte sɛ nnipa pɛsɛmenkominyafo a wɔde wɔn tumi di dwuma wɔ ɔkwammɔne so no nti, wamfa tumi a ɔde yɛ anwonwade no anyɛ biribi amma ne ho anaasɛ wamfa ampira afoforo da. (Mateo 4:2-4) Ɔdɔɔ atɛntrenee. Abufuw a wɔfa no trenee kwan so hyɛɛ ne koma so bere a ohui sɛ aguadifo asisifo resisi nkurɔfo no. (Mateo 21:12, 13) Wanyɛ nyiyim antia ahiafo ne wɔn a wɔhyɛ wɔn so no, na ɔboaa saafo no ma ‘wonyaa ɔhome’ maa wɔn kra. (Mateo 11:4, 5, 28-30) Ná nyansa a ɛso bi nni wɔ Yesu a na “ɔsen Salomo” no nkyerɛkyerɛ mu. (Mateo 12:42) Nanso Yesu amfa ne nyansa anhoahoa ne ho da. Ne nsɛm duu mpapahwekwaa komam, efisɛ na ne nkyerɛkyerɛ mu da hɔ, asete nyɛ den, na na wotumi de yɛ adwuma.\n19, 20. (a) Ɔkwan bɛn so na na Yesu yɛ ɔdɔ ho nhwɛso a ɛda nsow? (b) Bere a yɛkenkan Yesu nhwɛso na yesusuw ho no, dɛn na ɛsɛ sɛ yɛkae?\n19 Ná Yesu yɛ ɔdɔ ho nhwɛso a ɛda nsow. Wɔ ne som adwuma nyinaa mu no, ɔdaa ɔdɔ adi wɔ akwan pii so, a na tema ne ayamhyehye ka ho. Wantumi anhwɛ afoforo amanehunu a ne yam anhyehye no. Mpɛn pii na ayamhyehye a ɛte saa kaa no ma ɔyɛɛ ade. (Mateo 14:14) Ɛwom sɛ Yesu saa ayarefo yare maa wɔn a ɔkɔm de wɔn aduan de, nanso ɔdaa ayamhyehye adi wɔ ɔkwan a ehia sen saa koraa so. Ɔboaa afoforo ma wohuu Onyankopɔn Ahenni a ɛde nhyira bɛbrɛ adesamma daa no ho nokware no, ma wogye toom, na wɔn ani gyee ho. (Marko 6:34; Luka 4:43) Nea ɛsen ne nyinaa no, Yesu daa ahofama a efi ɔdɔ mu adi denam ne kra a ɔde too hɔ maa afoforo no so.—Yohane 15:13.\n20 So ɛyɛ nwonwa sɛ nnipa a ɛsono mfe a wɔadi ne abusua a wofi mu nyinaa baa ɔbarima a odwo na ɔda nkate a emu yɛ den yi nkyɛn no? (Marko 10:13-16) Nanso, bere a yɛkenkan Yesu nhwɛso pa ho asɛm na yesusuw ho no, momma yɛnkae bere nyinaa sɛ yehu Agya no su pefee wɔ Ɔba yi mu.—Hebrifo 1:3.\nAdesua Nhoma a Ɛbɛboa Yɛn\n21, 22. Dɛn na ɛka Yehowa a yɛbɛhwehwɛ no no ho, na dɛn na ɛwɔ adesua nhoma yi mu a ɛbɛboa yɛn ma yɛayɛ eyi?\n21 Akyinnye biara nni ho sɛ Yehowa nam ne ho adi a oyi kyerɛ pefee wɔ N’asɛm mu so no da no adi sɛ ɔpɛ sɛ yɛbɛn no. Bere koro no ara no, ɔnhyɛ yɛn sɛ yɛne no mmenya abusuabɔ a ɔdom wom. Ɛyɛ yɛn na ɛsɛ sɛ yɛhwehwɛ Yehowa ‘bere a ɔma yehu no no.’ (Yesaia 55:6) Nea ɛka Yehowa a yɛbɛhwehwɛ no ho ne ne su ahorow ne n’akwan a wada no adi wɔ Bible mu a yebehu no. Wɔayɛ adesua nhoma a worekenkan yi na aboa wo ma woatumi ayɛ eyi.\n22 Wubehu sɛ wɔakyekyɛ nhoma yi mu ayɛ no afã horow a ɛne Yehowa su atitiriw anan: tumi, atɛntrenee, nyansa, ne ɔdɔ, hyia. Wɔde su no ho nkyerɛkyerɛmu tiawa na efi ɔfã biara ase. Ti ahorow kakra a edi hɔ no susuw sɛnea Yehowa da saa su no adi wɔ akwan horow so ho. Eti bi wɔ ɔfã biara a ɛkyerɛ sɛnea Yesu daa saa su no adi, na eti bi nso kyerɛkyerɛ sɛnea yɛn nso yebetumi ada no adi wɔ yɛn asetra mu no mu.\n23, 24. (a) Kyerɛkyerɛ ɔfã titiriw a wɔato din “Nsɛmmisa a Ɛsɛ sɛ Wususuw Ho” no mu. (b) Ɔkwan bɛn so na nsusuwho boa yɛn ma yɛbɛn Onyankopɔn?\n23 Efi eti yi so rekɔ no, ɔfã titiriw bi wɔ hɔ a wɔato din sɛ “Nsɛmmisa a Ɛsɛ sɛ Wususuw Ho.” Sɛ nhwɛso no, hwɛ adaka a ɛwɔ kratafa 24 no. Wɔamfa kyerɛw nsɛm ne nsɛmmisa no amma sɛ nea wɔde reyɛ eti no mu ntĩmu. Mmom no, n’atirimpɔw ne sɛ ɛbɛboa wo ma woasusuw asɛm no afã foforo a ɛho hia ho. Ɔkwan bɛn so na wubetumi de ɔfã yi adi dwuma yiye? Hwɛ kyerɛw nsɛm a wɔatwe adwene asi so no mu biara, na kenkan nkyekyɛm ahorow no yiye. Afei susuw asɛmmisa a ɛka kyerɛwsɛm biara ho no ho. Susuw mmuae ahorow no ho. Wubetumi ayɛ nhwehwɛmu bi. Bisa wo ho nsɛm foforo: ‘Yehowa ho asɛm bɛn na asɛm yi ka kyerɛ me? Ɔkwan bɛn so na ɛfa m’asetra ho? Ɔkwan bɛn so na metumi de adi dwuma de aboa afoforo?’\n24 Nsusuwho a ɛte saa betumi aboa yɛn ma yɛakɔ so abɛn Yehowa kɛse. Dɛn ntia? Bible de nsusuwho bata koma no ho. (Dwom 19:14) Sɛ yɛde anisɔ susuw Onyankopɔn ho ade a yesua no ho a, nsɛm no sian kɔ yɛn sɛnkyerɛnne kwan so koma no mu, baabi a ɛka yɛn nsusuwii, ɛkanyan yɛn nkate, na awiei koraa no, ɛma yɛyɛ biribi no. Onyankopɔn ho dɔ a yɛwɔ no mu yɛ den, na saa ɔdɔ no nso ka yɛn ma yenya ɔpɛ sɛ yɛbɛsɔ n’ani sɛ yɛn Adamfo pa a yɛdɔ no. (1 Yohane 5:3) Sɛ yebenya abusuabɔ a ɛte saa a, ɛsɛ sɛ yehu Yehowa su ahorow ne n’akwan. Nanso, nea edi kan no, ma yensusuw Onyankopɔn nipasu a ɛno nti ɛsɛ sɛ yɛbɛn no no ho—ne kronkronyɛ.\n^ nky. 3 Yebetumi ahyɛ no nsow sɛ wɔde Hebri asɛmfua a wɔkyerɛɛ ase “tirim asɛm” no adi dwuma wɔ Amos 3:7, na ɛka sɛ Amansan Hene Yehowa yi “n’agyina” adi kyerɛ n’asomfo, na ɔma wodi kan hu nea wabɔ ne tirim sɛ ɔbɛyɛ.\n^ nky. 12 Sɛ nhwɛso no, Bible ka Onyankopɔn anim, n’aniwa, n’aso, ne hwene mu, n’ano, ne nsa, ne ne nan ho asɛm. (Dwom 18:15; 27:8; 44:3; Yesaia 60:13; Mateo 4:4; 1 Petro 3:12) Ɛnsɛ sɛ yɛfa sɛnkyerɛnne kwan so nsɛm no sɛ ɛte saa ankasa, sɛnea yɛremfa ka a wɔka Yehowa ho asɛm sɛ “ɔbotan” anaa ‘ɔkyɛm’ no ara pɛ no.—Deuteronomium 32:4; Dwom 84:11.\nDwom 15:1-5 Dɛn na Yehowa hwehwɛ fi wɔn a wɔpɛ sɛ wɔyɛ ne nnamfo no hɔ?\nDwom 34:1-18 Henanom na Yehowa bɛn wɔn, na awerɛhyem bɛn na saafo no betumi anya?\nDwom 145:18-21 Nneɛma bɛn na yɛyɛ a ɛbɛma yɛabɛn Yehowa?\n2 Korintofo 6:14–7:1 Nneyɛe bɛn na ɛho hia na ama yɛakɔ so ne Yehowa anya abusuabɔ a emu yɛ den?\nEnti Yehowa Dwen Wo Ho Ampa?\nWunnye nni sɛ wo ho hia Onyankopɔn anaa? Yesu nsɛm a ɛwɔ Yohane 6:44 no ma yehu sɛ Onyankopɔn dwen obiara ho.


Бытие 30 NRT - 1 Mose 30 AKCB\n1 Mose 30:1-43\n1Bere a Rahel huu sɛ ɔne Yakob nwo no, nʼani beree ne nuabea no. Enti ɔka kyerɛɛ Yakob se, “Sɛ wo ne me anwo mma a, mewu!”\n2Yakob bo fuw Rahel ma ɔkae se, “Meyɛ Onyankopɔn? Ɔno na wasiw wo yafunu ano.”\n3Na Rahel ka kyerɛɛ Yakob se, “Mʼafenaa Bilha ni, wo ne no nkɔda, na ɔnwo mma me, na ɛnam ne so ama me nso manya abusua.”\n4Enti Rahel de nʼabaawa Bilha maa Yakob waree. Yakob ne no dae. 5Onyinsɛn woo ɔbabarima maa Yakob. 6Na Rahel kae se, “Onyankopɔn adi mʼasɛm ama me. Wate mʼadesrɛ ama me ɔbabarima.” Ne saa nti, ɔtoo no din Dan a ne nkyerɛase ne, “Onyankopɔn adi mʼasɛm ama me.”\n7Rahel afenaa Bilha nyinsɛnee bio, woo ɔbabarima a ɔto so abien maa Yakob. 8Na Rahel kae se, “Me ne me nua Lea adi yɛn ho aperepere na madi nkonim.” Ɛno nti, ɔtoo abofra no din Naftali a ne nkyerɛase ne, “Mʼakodi.”\n9Bere a Lea huu sɛ nʼawo atew kɔ no, ɔno nso de nʼafenaa Silpa maa Yakob waree. 10Lea afenaa Silpa woo ɔbabarima maa Yakob. 11Na Lea kae se, “Akraye bɛn ni!” Enti ɔtoo abofra no din Gad a ne nkyerɛase ne, “Asi me yiye.”\n12Lea afenaa Silpa woo ɔbabarima a ɔto so abien maa Yakob. 13Na Lea kae se, “Mʼani agye! Afei de, mmea no bɛfrɛ me anigye.” Enti, ɔtoo no din Aser a ne nkyerɛase ne “Anigye.”\n14Awitwabere mu da bi, Ruben kɔɔ afum kohuu afifide bi a wɔfrɛ no dudaim. Ɔde bi brɛɛ ne na Lea. Rahel ka kyerɛɛ Lea se, “Mesrɛ wo, ma me wo ba no dudaim30.14 dudaim: Eyi ne sɛnea wɔfrɛ dua no wɔ Hebri kasa mu. no bi.”\n15Nanso Lea de abufuw buae se, “Woabegye me kunu akyi no, woresan abegye me ba dudaim a ɔde abrɛ me no bi apaa so?”\nNa Rahel de awerɛhow kae se, “Eye, ɛno de, Yakob mmɛda wo nkyɛn nnɛ anadwo yi, na ma me dudaim no bi.”\n16Enti da no anwummere a Yakob fi afum reba no, Lea kohyiaa no, ka kyerɛɛ no se, “Ɛsɛ sɛ wobɛda me nkyɛn anadwo yi, efisɛ mede me ba dudaim atɔ wo.” Enti Yakob kɔdaa Lea nkyɛn anadwo no.\n17Onyankopɔn tiee Lea mpaebɔ, na onyinsɛn woo ɔbabarima a ɔto so anum maa Yakob. 18Na Lea kae se, “Mede mʼafenaa Silpa maa me kunu Yakob no, Onyankopɔn adom me.” Enti wɔtoo abofra no din Isakar a nkyerɛase ne “Akyɛde.”\n19Lea san nyinsɛnee bio, na ɔwoo ne babarima a ɔto so asia maa Yakob. 20Enti Lea kae se, “Onyankopɔn ama me akyɛde a ɛsom bo yiye. Afei de, manya me kunu anim anuonyam. Ɔde obu ne nidi bɛma me, efisɛ mawo mmabarima baasia ama no. Enti ɔtoo abarimaa no din Sebulon a ne nkyerɛase ne Anuonyam.”\n21Akyiri no, Lea woo ɔbabea too no din Dina.\n22Afei, Onyankopɔn kaee Rahel, tiee ne mpaebɔ, buee nʼawotwaa ano. 23Rahel nyinsɛn woo ɔbabarima, na ɔkae se, “Afei de, Onyankopɔn apepa mʼanimguase ama me nso mawo ɔba.” 24Rahel too ne ba no din Yosef a ne nkyerɛase ne “Awurade mfa ɔbabarima baako nka me ho.”\n25Rahel woo Yosef no, ankyɛ na da koro bi, Yakob ka kyerɛɛ Laban se, “Mepɛ sɛ mesan kɔ mʼankasa mʼasase so ne me fi, enti mesrɛ wo, gya me kwan na menkɔ. 26Fa me yerenom ne me mma a wɔn nti mebɛsom wo no ka ho. Wʼankasa ara wunim ɔsom pa a masom wo.”\n27Laban buae se, “Mesrɛ wo, nkɔ nnya me. Makɔ abisa ahu sɛ, nhyira dodow a manya yi nyinaa fi te a wote me nkyɛn yi.” 28Laban ka kaa ho se, “Kyerɛ me akatua biara a wubegye, na metua.”\n29Yakob buaa Laban se, “Wʼankasa wunim som a masom wo, ne sɛnea mahwɛ wʼanantwi ne wo nguan ama wɔn ase afɛe afa. 30Wʼahode kakra a na wowɔ bere a mebae no, nnɛ, adɔɔso abu so. Biribiara a meyɛ maa wo no nso, Awurade ahyira so. Na me nso, bere bɛn na metumi apɛ biribi de agyaw mʼabusuafo?”\n31Laban bisaa Yakob se, “Akatua ahe na memfa mma wo?”\nYakob nso buae se, “Mma me hwee, na mmom, sɛ wobɛyɛ mʼabisade baako pɛ yi ama me de a, mɛkɔ so ayɛn wo mmoa no. 32Nnɛ, ma menkɔhwehwɛ wo mmoa no nyinaa mu, na minnyi oguan biara a ne ho yɛ ntokontrama, oguan ba biara a ɔyɛ tuntum ne abirekyi biara a ɔyɛ ntokontrama. Eyinom na ɛbɛyɛ mʼakatua. 33Eyi bɛma me nokwaredi adi me adanse, bere biara a wobɛhwehwɛ akatua a wode ama me no mu no. Sɛ wuhu abirekyi biara a ɔnyɛ ntokontrama anaa oguan biara a nʼahosu mmiri wɔ me mmoa no mu a, na ɛkyerɛ sɛ mawia wɔn afi wo de mu.”\n34Laban buaa Yakob se, “Eye, yɛ no sɛnea woaka no.” 35Da no ara, Laban yiyii adwennini a wɔyɛ ntokontrama no nyinaa ne nguanbere a wɔyɛ ntokontrama no nso; mmoa no mu biara a fufu wɔ ne ho ne oguan ba biara a ɔyɛ tuntum no, ɔde wɔn kɔmaa ne mmabarima. 36Na Laban mma no faa mmoa no de wɔn twaa nnansa kwan, fii baabi a na Yakob wɔ hɔ. Saa bere no mu no, Yakob tenaa hɔ, hwɛɛ Laban nguan no.\n37Na Yakob faa saa nnua yi: ɔsɛsɛ, odwen ne ɔfo mman amono, yiyii ho akamakam ma ɛkɔtoo dua kwatii no. 38Afei, ɔde mman amono a wayiyi ho no nyinaa guguu mmoa no adidi nnaka mu, sɛnea ɛba sɛ, mmoa no ba sɛ wɔrebɛnom nsu no bi a, wobehu. Saa bere no na anini no foro abere no. 39Enti sɛ mmoa no hyia mu wɔ dua mman ntokontrama no ho, na wonyinsɛn na wɔwowo a, wɔn mma no ho yɛ ntokontrama. 40Ɔnam saa kwan yi so yii Laban nguankuw no mu abere no guu faako ma ɛkaa anini no. Na ɔmaa wɔne Yakob nguan a wɔyɛ tuntum no hyiaa mu. Saa ɔkwan yi so na ɔfa tew nʼankasa ne nguankuw fii Laban de ho. 41Edu bere a nguanbere a wɔwɔ ahoɔden no pɛ sɛ wohyia adwennini no a, Yakob de mman a wayiyi ho akamakam no gu wɔn anim. 42Nanso wanyɛ nguan abere a wɔyɛ mmerɛw no saa. Enti nguantenmma a wonni ahoɔden no bɛyɛɛ Laban dea, na wɔn a wɔwɔ ahoɔden no nso bɛyɛɛ Yakob dea. 43Ɛnam eyi so maa Yakob nyaa ne ho tam. Onyaa mmoa, mfenaa, nkoa, yoma ne mfurum bebree.\nAKCB : 1 Mose 30


1 Me, Paulo, a menam Onyankopɔn pɛ so yɛ Kristo Yesu somafo,+ ne yɛn nua Timoteo,+ de kɔma Onyankopɔn asafo a ɛwɔ Korinto, ne akronkronfo+ nyinaa a wɔwɔ Akaia+ baabiara: 2 Yɛn Agya Onyankopɔn ne Awurade Yesu Kristo adom ne asomdwoe nka mo.+ 3 Nhyira nka yɛn Awurade Yesu Kristo Agya+ ne ne Nyankopɔn a ɔyɛ ahummɔbɔ+ Agya ne awerɛkyekye+ nyinaa Nyankopɔn, 4 nea ɔkyekye yɛn werɛ yɛn ahohia nyinaa mu,+ nea ɛbɛyɛ a yɛn nso, awerɛkyekye yi a yenya fi Onyankopɔn hɔ+ nti, yebetumi akyekye wɔn a wɔwɔ ahohia biara mu no werɛ.+ 5 Na sɛnea amane a Kristo nti yehu dɔɔso wɔ yɛn so+ no, saa ara na awerɛkyekye a Kristo nti yenya no nso dɔɔso.+ 6 Na sɛ yɛwɔ ahohiahia mu a, ɛyɛ mo awerɛkyekye ne nkwagye+ ntia; anaa sɛ wɔkyekye yɛn werɛ a, ɛyɛ awerɛkyekye a ɛma mutumi gyina amanehunu a yɛn nso yehyia bi+ no mu. 7 Ne saa nti ahotoso a yɛwɔ no nhinhim, efisɛ yenim sɛ sɛnea muhu amane no bi no, saa ara na mubenya awerɛkyekye no nso bi.+ 8 Anuanom, yɛmpɛ sɛ mo ani pa ahohiahia a ɛbaa yɛn so wɔ Asia mantam+ mu no so, nhyɛso ankasa a ɛboroo yɛn ahoɔden so a ɛbaa yɛn so ma yesuroe sɛ yɛn nkwa mpo ho bɛba asɛm no.+ 9 Nokwasɛm ne sɛ yɛtee nka wɔ yɛn mu sɛ yɛawu awie. Eyi baa saa na yɛamfa yɛn ho anto yɛn ankasa ho so,+ na mmom yɛde yɛn ho ato Onyankopɔn a onyan awufo+ no so. 10 Efisɛ ogyee yɛn fii ade kɛse te sɛ owu mu, na obegye yɛn;+ na yɛn ani da no so sɛ ɔbɛkɔ so agye yɛn.+ 11 Nea mo nso mubetumi ayɛ aboa ne sɛ mobɛsrɛ ama yɛn,+ na ama nnipa pii ada ase+ ama yɛn wɔ nea nnipa pii mpaebɔ+ nti wɔde adom yɛn no ho. 12 Eyi ne nea yɛde hoahoa yɛn ho a yɛn ahonim di ho adanse,+ sɛ kronnyɛ ne nokwaredi a efi Onyankopɔn mu, a ɛnyɛ nnipa nyansa,+ na mmom Onyankopɔn adom, na yɛde abɔ yɛn bra wɔ wiase, ne titiriw no ɔkwan a yɛfaa so ne mo dii no mu. 13 Nea yɛrekyerɛw mo no nyɛ biribiara sɛ nea munim dedaw anaa mugye tom no ara; na mewɔ anidaso sɛ mobɛkɔ so agye atom akosi awiei,+ 14 sɛnea moagye atom ɔkwan bi so sɛ yɛn nti mubetumi ahoahoa mo ho,+ sɛnea mo nti yɛn nso yɛbɛyɛ wɔ yɛn Awurade Yesu da no mu no.+ 15 Enti ahotoso yi na na mewɔ bere a mebɔɔ me tirim sɛ anka mɛba mo nkyɛn+ no, na moanya anigye ne mprenu so,+ 16 na misi mo nkyɛn a mafa so akɔ Makedonia,+ na mafi Makedonia asan aba mo nkyɛn+ bio, na moagya me kwan+ kakra ama makɔ Yudea. 17 Na bere a mebɔɔ me tirim saa no, so mede nsɛm dii agoru?+ Anaasɛ me tirim a mebɔ no, mebɔ no honam mu,+ na ama m’asɛm ayɛ “Yiw, Yiw” ne “Dabi, Dabi”?+ 18 Nanso Onyankopɔn yɛ ɔnokwafo ma enti yɛn asɛm a yɛka kyerɛɛ mo no, ɛnyɛ Yiw ne Dabi. 19 Efisɛ Onyankopɔn Ba+ Kristo Yesu a me ne Silwano ne Timoteo,+ kaa ne ho asɛm mo mu no ammɛyɛ Yiw ne Dabi, na mmom Yiw abɛyɛ Yiw wɔ ne fam.+ 20 Na Onyankopɔn bɔhyɛ+ dodow nyinaa nam no so ayɛ Yiw.+ Enti nso, ɛnam no so na yɛka “Amen”+ kyerɛ Onyankopɔn de hyɛ no anuonyam. 21 Na Onyankopɔn ne nea osi so dua sɛ mo ne yɛn yɛ Kristo dea, na ɔno na wasra+ yɛn. 22 Afei nso wasɔ yɛn ano,+ na wama yɛn nea ɛbɛba no ho sɛnkyerɛnne,+ a ɛne honhom+ no, wɔ yɛn koma mu. 23 Afei, Onyankopɔn ne me kra dansefo+ sɛ nea ɛbɛyɛ a mo werɛ renhow pii+ nti na minnya mmaa Korinto no. 24 Yɛnyɛ mo gyidi so atumfoɔ,+ na mmom yɛyɛ mfɛfo adwumayɛfo+ a yɛboa ma mo ani gye, efisɛ mo gyidi+ na ama mugyina hɔ.+


Asomafo 23 - Nkwa Asem (NA-TWI) | Biblica\nAsomafo 23 - Nkwa Asem (NA-TWI)\n1Paulo hwɛɛ agyinatufo no dinn, kae se, “Anuanom, ahonim pa na mede mayɛ Onyankopɔn adwuma de abesi nnɛ da yi.”\n2 Anania a na ɔyɛ ɔsɔfo panyin no hyɛɛ nnipa a na wogyina Paulo ho no sɛ wɔmmɔ n’ano so.\n3 Paulo ka kyerɛɛ no se, “Wo a wote sɛ ɔfasu a wɔasra ho fitaa, Onyankopɔn bɛbɔ wo. Wote ha de mmara rebu me atɛn, nanso wubu mmara no so hyɛ sɛ wɔmmɔ me!”\n4 Nnipa a na wogyina Paulo nkyɛn no bisaa no se, “Sɛɛ na ɛsɛ sɛ wokasa kyerɛ Onyankopɔn sɔfo panyin?”\n5 Paulo buaa wɔn se, “Anuanom, minnim sɛ ɔyɛ ɔsɔfo panyin. Kyerɛwsɛm no ka se, ‘Nka asɛmmɔne mfa wo man panyin ho.’“\n6 Bere a Paulo hui sɛ nnipa no bi yɛ Sadukifo na ebi yɛ Farisifo no, ɔteɛɛm wɔ agyinatufo no anim se, “Me nuanom, meyɛ Farisini. M’awofo yɛ Farisifo. Gyidi a mewɔ wɔ awufosɔre mu no nti na migyina ha ma woredi m’asɛm yi.”\n7 Asɛm a Paulo kae yi maa ntawntaw sii Farisifo ne Sadukifo no ntam maa wɔn mu kyɛɛ abien, 8 efisɛ, na Sadukifo no nnye owusɔre, abɔfo ne honhom nni. Nanso Farisifo no de, wogye saa nneɛma abiɛsa no di.\n9 Nteɛteɛm no kɔɔ so kosii sɛ mmara no akyerɛkyerɛfo no mu bi a wɔyɛ Farisifo no sɔre gyinaa hɔ kae se, “Yenhu bɔne biara a saa onipa yi ayɛ! Ebia honhom anaa ɔbɔfo na ɔkasa kyerɛɛ no!”\n10 Akasakasa no mu yɛɛ den maa ɔsafohene no suroe sɛ anhwɛ a wɔbɛtetew Paulo mu; ɛno nti, ɔhyɛɛ n’asraafo sɛ, wɔnkɔ nnipa no mu na wonkogye Paulo mfi wɔn nsam mfa no nkɔ aban mu.\n11 Anadwo no, Awurade begyinaa Paulo nkyɛn ka kyerɛɛ no se, “Nsuro! Sɛnea woadi me ho adanse wɔ Yerusalem ha no, saa ara nso na kodi me ho adanse wɔ Roma.”\n12 Ade kyee no, Yudafo bi hyia kaa ntam, dii nsew sɛ wɔrennidi na wɔrennom nso kosi sɛ wobekum Paulo. 13 Na saa nnipa no dodow bɛboro aduanan. 14 Afei wɔkɔɔ asɔfo mpanyin ne mpanyin no nkyɛn kɔka kyerɛɛ wɔn se, “Yɛaka ntam, adi nsew se hwee renka yɛn ano kosi sɛ yebekum Paulo. 15 Mo ne agyinatufo no nsoma nkɔ Roma ɔsafohene no nkyɛn nhyɛ da nka se, mopɛ sɛ mubisa Paulo nea wayɛ no mu yiye enti ɔmma wɔmfa no mmra mo anim. Nanso ansa na wɔde no bedu ha no, na yɛakum no dedaw.”\n16 Nanso Paulo wɔfase bi tee pɔw a wɔabɔ no nti, ɔkɔɔ aban mu hɔ kɔbɔɔ Paulo amanneɛ.\n17 Paulo frɛɛ asraafo mpanyin no mu baako ka kyerɛɛ no se, “Wo ne aberante yi nkɔ ɔsafohene no nkyɛn, efisɛ, ɔwɔ asɛm bi ka kyerɛ no.\n18 Ɔsraani panyin no ne aberante no kɔɔ ɔsafohene no nkyɛn. Wɔduu hɔ no, ɔka kyerɛɛ ɔsafohene no se, “Paulo a ɔda afiase no asoma me sɛ memfa aberante yi mmehu wo na ɔwɔ asɛm bi ka kyerɛ wo.”\n19 Ɔsafohene no soo aberante no nsa de no kogyinaa nkyɛn baabi bisaa no se, “Asɛm bɛn na wowɔ ka kyerɛ me?”\n20 Aberante no ka kyerɛɛ no se, “Yudafo mpanyin no abɔ pɔw sɛ ɔkyena wɔbɛhyɛ da abɛsrɛ wo na woama wɔde Paulo abrɛ agyinatufo no sɛ wɔrebebisa no ne nsɛm no mu yiye. 21 Nanso mma wɔnnaadaa wo. Efisɛ, mmarima bɛboro aduanan bi a wɔaka ntam, adi nsew sɛ wɔremfa hwee nka wɔn ano kosi sɛ wobenya Paulo akum no no betetɛw no wɔ kwan so. Nea wɔretwɛn ara ne sɛ wobɛma ho kwan.\n22 Ɔsafohene no gyaa aberante no kwan ka kyerɛɛ no se, “Nka nkyerɛ obiara sɛ woabɛka asɛm biara akyerɛ me.”\n23 Ɔsafohene no frɛɛ n’asraafo mpanyimfo baanu ka kyerɛɛ wɔn se, “Mompɛ asraafo ahanu ne apɔnkɔsotenafo ne mpeawkurafo ahanu na mumfi ha anadwo nnɔnkron yi ara nkɔ Kaesarea. 24 Mompɛ ɔpɔnkɔ mma Paulo na momfa no nkɔma Amrado Felike dwoodwoo.”\n25 Afei ɔsafohene no kyerɛw nhoma a emu nsɛm ka se:\n26 “Me Klaudio Lisia na merekyerɛw wo Onuonyamfo Amrado Felike saa nhoma yi. Mikyia wo!.\n27 “Yudafo kyeree saa ɔbarima yi a anka wɔrekum no, nanso metee sɛ ɔyɛ Romani no, me ne m’asraafo kogyee no fii wɔn nsam. 28 Mepɛe sɛ mihu bɔne ko a wayɛ enti mede no kɔmaa wɔn agyinatufo no. 29 Mihui sɛ ɔnyɛɛ biribiara a ɛsɛ sɛ wogyina so kum no anasɛ wɔde no to afiase. Asɛm a wɔka too no so no fa wɔn mmara ho. 30 Ɛno nti, bere a metee sɛ Yudafo bi abɔ ne ho pɔw sɛ wɔbɛtɛw no akum no no, meyɛɛ m’adwene sɛ mede no bɛbrɛ wo. Maka makyerɛ wɔn a wɔwɔ asɛm bi ka tia no no se, wɔmmra w’anim mmɛka.”\n31 Asraafo no yɛɛ biribiara a wɔhyɛɛ wɔn sɛ wɔnyɛ no. Anadwo no ara wɔde Paulo kɔɔ Antipatri. 32 Ade kyee no, asraafo a wɔnam fam no san wɔn akyi na wɔn a wɔte apɔnkɔ so no toaa so kɔɔ Kaesarea.\n33 Wodui no, wɔde nhoma no maa Amrado no de Paulo hyɛɛ ne nsa. 34 Amrado no kan nhoma no wiei no obisaa Paulo ɔman ko a ofi mu. Ɔtee sɛ ofi Kilikia no, ɔka kyerɛɛ no se, 35 “Wɔn a wɔwɔ asɛm bi ka tia wo no ba a na metie w’asɛm.” Afei ɔhyɛɛ sɛ wɔmfa Paulo nkɔ Herode ahemfi na asraafo nwɛn no.\nNA-TWI : Asomafo 23